text:
2 Temceo 1
Mot
1Waraga man oa ki bot Paulo ma lakwena pa Kricito Yecu pi mit pa Lubaŋa, ma lubo cikkene me miyowa kwo ma tye i Kricito Yecu.
2-Bot Temceo latinna ma amaro: Lubaŋa Won ki Kricito Yecu Rwotwa omini gum, kica ki kuc.
Lewic pe omaki
3Apwoyo Lubaŋa ma atiyo bote tic ki iya maleŋ, macalo kwarowa yam gutiyo bote, kun alwoŋo nyiŋi i legana me kare ducu. 4Ka apo pig waŋi, miyo i dyeceŋ ki dyewor aparo me neni, wek apoŋ ki yomcwiny. 5Apo i kom niyeni ma goba pe iye, ma yam koŋ okwoŋo bedo bot dani Loi, ki meni Yuneki, ma aŋeyo atir ma pe akalo akala ni tye boti bene. 6Man omiyo apoyo wii wek iti ki mot me kica ma yam Lubaŋa omii pi keto ciŋa i wii, ma doŋ odoko macalo mac ma doŋ okwe woko; buki wek olyel. 7Pien Lubaŋa yam pe omiyowa cwiny me lworo, ento omiyowa cwiny me teko ki me mar ki me gwokke kenwa.
8Pi meno lewic pe omaki me miyo caden i kom Rwotwa, lewic bene pe omaki i koma, an ma abedo lamabucceni, ento ribbe kwedwa i ciro can pi lok me kwena maber, i teko pa Lubaŋa. 9En olarowa dok olwoŋowa me bedo jo maleŋ, pe pi tic mogo ma wan watiyo, ento pi lubo gin ma en kikome oyubo, ki pi kicane ma yam en omiyo botwa i Kricito Yecu i acakki piny. 10Kombeddi doŋ ginyuto woko botwa i bino pa Lalarwa Kricito Yecu ma doŋ okwanyo to woko matwal, ci omiyo kwo ma bedo matwal onen woko ka maleŋ pi lok me kwena maber. 11-Pi lok me kwena maber-ri, yam giketa abedo latit-lok, lakwena ki lapwony bene. 12Man en gin mumiyo aneno can kit macalo atye ka nenone wa i kare-ni. Ento lewic pe maka gira, pien aŋeyo ŋat ma aye, dok bene ageno atir ni, en twero gwoko gin ma omiyo i ciŋa nio i Nino maca. 13Lanenni me aluba myero obed lok me ada ma yam iwinyo ki bota, kun ilubo kwede niye ki mar ma tye i Kricito Yecu. 14Gwok gin maber ma gimiyo i ciŋi pi teko pa Cwiny Maleŋ ma bedo i iwa.
15In iŋeyo ni, jo ducu ma tye i Acia doŋ guloko ŋegi woko bota. Pugelo gin ki Kermogen gitye i kingi. 16Rwot myero otim kica i kom paco pa Oneciporo, pien yam obedo ka dwoko cwinya tyen mapol. Lewic pe omake pi twec ma gitweya kwede ki nyor, 17ento i kare ma en oo i Roma oyenya matek nio ka onoŋa. 18Rwot myero omi en onoŋ kica ma a bote i Nino maca. Dok in bene iŋeyo maber mada kit kony ma en obedo ka miyone i Epeco.


c: text/html

text:
Marako 15
Yecu ocuŋ i nyim Pilato
(Matayo 27.1-2; Luka 23.1-5; Jon 18.28-38)
1Ka piny doŋ oru, oyotoyot ajwagi madito ki ludoŋo ki lupwony-cik ki jo ma i Lukiko ducu, gupiro lok kacel. Ci gutweyo Yecu woko gutere kwede gumiye bot Pilato. 2Pilato ocako penye ni, “In i kabaka pa Lujadaya bo?” Yecu ogamo ni, “Iwaco kakare gire.” 3Ajwagi madito gucako dote ki lwak adot mapol. 4Pilato dok openye ni, “Pe koŋ idok iye ce? Pe ineno kit lwak lok mapol ma gidoti kwede-ni?” 5Yecu dok pe omedo ki dok iye lok mo, omiyo Pilato ouro matek.
Giŋolo Yecu kop me to
(Matayo 27.15-26; Luka 23.13-25; Jon 18.39–19.16)
6Ka i kare me nino madito onoŋo Pilato gonyo lamabuc mo woko ma dano gulege pire. 7I kare-nu onoŋo tye laco mo ma nyiŋe Baraba, ma yam gitweyo i mabuc i kin jo mujemo ma guneko dano i kare me jemogi-nu. 8Lwak gucako cito bot Pilato, gupenye wek otim kit ma yam tiyo-ni. 9Pilato openyogi ni, “Wumito mono ni agonnyiwu kabaka pa Lujudaya?” 10Onoŋo Pilato oŋeyo ni ajwagi madito gumiyo Yecu bote pi nyeko. 11Ajwagi madito gupiyo lwak ni twara gigonnyigi Baraba. 12Pilato dok openyo lwak ni, “Dano ma wulwoŋo ni kabaka pa Lujudaya-ni doŋ abitimo niŋniŋ?” 13Lwak gucako wo ni, “Gure woko i kom yatariya.” 14Pilato dok openyogi ni, “Piŋo kaa, otimo kit gin aŋo marac?” Ento lwak gumedde ki wo ni, “Gure woko i kom yatariya.” 15Pi mito kweyo cwiny lwak, omiyo Pilato oye gonnyigi Baraba, ocako pwodo Yecu ki del, ka omiye wek gigure woko i kom yatariya.
Askari guŋalo Yecu
(Matayo 27.27-31; Jon 19.2-3)
16Askari gutero Yecu wa i ot pa kabaka, ma gilwoŋo Praitorion, ci gulwoŋo buca monygi ducu gucokke kacel. 17Ka gucako ruko Yecu ki boŋo makwar, ka gucweyo lulakana okuto, gurwako i wiye, 18kun gimote ni, “Itye ba, kabaka pa Lujudaya!” 19Gucako goyo wiye ki gayi, ka guŋulo laa i kome-gu, kun girumo coŋgi me miye woro. 20Ka doŋ gutyeko ŋale, ci gulunyo boŋo makwar woko ki i kome, ka dok guruke ki boŋone kikome, ci gutere kwede woko ka gure i kom yatariya.
Giguro Yecu i kom yatariya
(Matayo 27.32-44; Luka 23.26-43; Jon 19.17-27)
21-Gucako mako dano mo ma onoŋo obekato mua ki i kin gaŋ ci gudiye ka tiŋo yatariya pa Yecu, nyiŋe Cimon dano me Cirene, ma won Alegijanda ki Rupo. 22Gutero Yecu i kabedo ma gilwoŋo ni Golgota, ma te lokke ni kabedo me cogo wic. 23Gucako miye koŋo vino ma girubo iye yat murra; ento en okwero matone woko. 24-Ka doŋ gugure i kom yatariya, ci gupoko boŋŋine woko i kingi, kun gibolo kwir wek ginen boŋŋi ma ŋat acel acel bitero. 25Giguro Yecu i kom yatariya i cawa adek me odiko. 26Gicoyo i waraga gin ma nyuto lok ma gidote iye ni, “Kabaka pa Lujudaya.” 27Gigure kacel ki luyak mogo aryo, dano acel tuŋ lacuc ki acel tuŋ lacam. [ 28-Omiyo ginacoya ocobbe kakare ni, “Gikwane i kin lubalo.”] 29-Jo ma yam gimol gikato ki ka ŋete gubedo ka yete, kun giyeŋo wigi, ma giwacci, “Nye, in ma imuko ot pa Lubaŋa woko, ci igero pi nino adek-ki, 30doŋ ilarre keni, a woko ki i kom yatariya!” 31Ki ajwagi madito bene guŋale, ma giloko ki luwotgi kacel ki lupwony-cik-gu, kun giwacci, “Yam bedo ka laro jo mukene, pe twero larre kene. 32Wek tin Kricito, ma kabaka me Icrael, olor piny ki i kom yatariya, wek wanen ka wacak ye.” Wa jo ma gigurogi kacel kwede bene gucaye.
Yecu oto
(Matayo 27.45-56; Luka 23.44-49; Jon 19.28-30)
33Ka cawa oromo abicel, piny ocido woko macol i lobo ducu, nio kwede wa i cawa aboŋwen. 34-I kom cawa aboŋwen Yecu odaŋŋe ki dwan maloŋo ni, “Eloi, Eloi, lama cabaktani?” ma te lokke ni, “Lubaŋana, Lubaŋana, itenya woko piŋo?” 35Ka jo ma onoŋo gucuŋ kunnu guwinyo lokke, ci guwacci, “Winyu ka en lwoŋo Elia ca.” 36-Ci dano acel oriŋo, okwanyo amor, oluto i koŋo vino mawacce, orwako i wi tal gayi, omiyo ki Yecu ni omati, kun wacci, “Weku mono koŋ wanen ka Elia bino ka kwanye woko ki i kom yatariya.” 37Yecu dok odaŋŋe ki dwan maloŋo, ka oto. 38-Ci boŋo kicika ma i ot pa Lubaŋa ocako yec woko opokke dul aryo, oyec ki malo, nio kwede wa i tere piny. 39Ladit ma loyo askari, ma onoŋo ocuŋ cok i nyime, ka oneno kit ma Yecu oto kwede, owacci, “Adada, dano man onoŋo Wod pa Lubaŋa!”
40-Dok onoŋo tye mon mogo ma gucuŋ ki cen ka nenone; onoŋo tye Maliam Lamagdala, ki Maliam min Yucepu matidine ki Yoce, ki Calume. 41Gubedo ka lubo kor Yecu ki i Galilaya, gubedo ka konye bene, dok onoŋo tye lwak mon mapol ma gubino kwede wa i Jerucalem.
Giyiko kom Yecu i lyel
(Matayo 27.57-61; Luka 23.50-56; Jon 19.38-42)
42I kom nino me Yubbe, en nino ma i nyim cabit, ka piny doŋ oyuto, 43Yucepu me Arimataya obino; en yam dano madit ma lamemba me Lukiko ma gipwoyo bene, en kikome obedo ka kuro ker pa Lubaŋa. En odiyo cwinye, ci odonyo wa bot Pilato, olego kom Yecu. 44Pilato ouro ka doŋ otyeko to woko oyot kumeno; ci olwoŋo ladit ma loyo askari, openye ka ce doŋ oto woko. 45Ka ladit ma loyo askari otyeko niaŋo en, ci omiyo kom Yecu bot Yucepu. 46Yucepu owilo boŋo camanini, ci okwanyo kom Yecu woko ki i kom yatariya, oboyo ki boŋo camanini, otero kome opyelo i lyel ma en okwinyo oroko i got, ci ocego wiye woko ki got ma oloro ki dog lyel. 47Maliam Lamagdala ki min Yoce guneno ka ma giyiko iye kome.

robotstxt: allowed

filter: keep


text:
Luka 14
Yecu ocaŋo latwo akwota kom
1I ceŋ cabit mo acel, ka Yecu ocito ka cam i ot pa laloc mo ma Laparicayo, gubedo ka kiye matek. 2Onoŋo tye i nyime dano mo ma twoyo two akwota kom. 3Yecu openyo lupwony-cik ki Luparicayo ni, “Cik ye ni gicaŋ dano i ceŋ cabit, nyo pe?” 4Ento guliŋ aliŋa. Yecu omako latwoni, ci ocaŋe, ocike ni ocit gire. 5-Openyogi ni, “Aŋa i kinwu ma ka tye ki kanane nyo twonne ka opoto i waŋ it matut ci pe biywaye woko cutcut i ceŋ cabit?” 6Dok i lok meno oloyogi woko.
Pwony bot welo ki bot lalwoŋo
7Ka oneno kit ma dano ma gilwoŋogi giyero ki kabedo mabeco, ci obolo botgi carolok ni, 8-“Ka gilwoŋi i karama me nyom, pe icibed i kabedo maber; gwok nyo gilwoŋo bene dano madit makati, 9ci lalwoŋ wun aryo ducu bibino, biwaco ni, ‘Wek kabedo bot dano man.’ Ibidok i kabedo mapiny ki lewic madwoŋ. 10Ento ka gilwoŋi, cit ibed i kabedo mapiny, wek ka dano ma olwoŋi obino en biwacci ni, ‘Larema, nyik i kom mamalo’, ci ibibedo ki deyo i nyim dano ducu ma wubedo kwedgi i dog cam. 11-Pien ŋat ma kette kene ni edit, gibidwoke piny, ŋat ma mwolle kene gibimiye doko dit.”
12Owaco bene bot dano ma olwoŋe ni, “Ka ilwoŋo dano i cam me dyeceŋ nyo me otyeno, pe ilwoŋ luremi, nyo omegini, nyo watti, nyo lulonyo ma bedo cok ka ŋeti; wek gin bene guwek lwoŋi, wek gucul waŋ lwoŋoni. 13Ento ka itedo karama, lwoŋ lucan, luŋolo, jo ma komo, ki kutowaŋ, 14ci ibibedo ki gum, pien pe gitwero culo waŋ lwoŋoni. Culi bibedo i kare ma jo ma kitgi atir bicer iye.”
Carolok i kom karama madit
(Matayo 22.1-10)
15Ka ŋat acel ma gubedo kwede i dog cam owinyo lok man, owaco ni, “Tye ki gum dano ma bicamo kwon i ker pa Lubaŋa!” 16Ento Yecu odokke iye ni, “Dano mo yam otedo karama madit, olwoŋo iye jo mapol. 17Ka kare me karama oromo, ci en ooro laticce ka poyo wi jo ma gilwoŋogi ni, ‘Wubin, pien doŋ giyubo jami ducu.’ 18Ento gin ducu gucako bako doggi ni gitim kica botgi. Ŋat mukwoŋo owacce ni ‘Awilo poto, myero acit ka nenone alegi itima kic.’ 19Dano me aryo owaco ni, ‘Awilo twoni apar me pur, acito ka ŋiyogi, alegi itima kica.’ 20Ŋat mukene owaco ni, ‘Pud anyomo dako anyoma nyen, pi meno pe atwero bino.’ 21Latic-cu odwogo otito bot laditte kit meno. Kiniga omako won ot, owaco ni, ‘Cit oyotoyot i waŋayo, ki i kin gaŋ, icikel lucan, luŋolo, lutowaŋ ki jo ma komo.’ 22Ci latic owaco ni, ‘Ladit, watimo gin ma iciko, ento kabedo gire pud tye.’ 23Ladit owaco bot laticce-nu ni, ‘Cit i gudo madito ki i ŋet yo, icuk dano ki tek wek gudony i ot, wek odaa opoŋ. 24Pien atito botwu ni, pe tye ŋatti mo i kin jo ma yam gilwoŋogi ma bibilo karamana.’ ”
Lubo Yecu tek
(Matayo 10.37-38)
25Lwak mapol guwoto kacel ki Yecu, ci Yecu olokke botgi owaco botgi ni, 26-“Ka ŋat mo obino bota, ma kun pe okwero wonne ki minne, dakone ki litinone, omegine ki nyimegine, kadi wa kwone kikome, pe twero bedo lapwonynyena. 27-Ŋat ma pe tiŋo yatariyane, kun luba, pe twero bedo lapwonnyena. 28Pien aŋa i kinwu ka mito gero ot ma wiye bor, ci pe koŋ kwoŋo bedo piny ka kwano wel lim ma mitte, ka ce etye kwede ma eromo tyekone? 29Ka pe kumeno, miyo ka ocibo guti, ma tyekone oloye woko, dano ducu ma gibineno gibicako ŋale, 30kun giwaco ni, ‘Dano man ocako gedo, ento tyekone oloye woko.’ 31Nyo kabaka mene, ma oecito i mony ka lweny ki kabaka mukene, pe koŋ bedo piny poro lok, ka ce etwero tero dano alip apar me romo ki jo alip pyeraryo? 32Ka pe kumeno, en cwalo kwena ma kabaka ca pud tye ka mabor, pi ribbe kwede ki kuc. 33Kit meno, dano ducu ma i kinwu ma iye pe twero cayo gin ducu ma etye kwede, pe twero bedo lapwonnyena.
Kado mabot
(Matayo 5.13; Marako 9.50)
34“Kado ber; ento ka doŋ odoko bot gibitimo niŋniŋ wek odok mit? 35Pe doŋ ber me aketa i poto, dano gibolo woko ata. Ŋat ma tye ki it me winyo lok, owiny.”


text:
Yona 3
Ŋut pa jo Nineve
1Lacen lok pa Rwot dok obino bot Yona pi tyen me aryone, ma wacci, 2“A icit Nineve ma en gaŋ madit, itit iye lok ma aciki pire.” 3Yona oa ocito Nineve, kit macalo Rwot owacce. Nineve onoŋo gaŋ madit twatwal, ma ŋolo dyere ari keken teri wot me nino adek. 4-Yona ocako donyo i gaŋ, oterre wot me nino acel. Ka odaŋŋe ni, “Odoŋ nino pyeraŋwen, Nineve gibiketo woko.” 5Ci jo me Nineve guye Lubaŋa; guciko bene pi kare me ri kec, kun giruko boŋo cola, cakke ki i kom jo madoŋo, o kwede wa i kom jo matino.
6Ka lok oo bot kabaka me Nineve, ci en oa malo ki i wi komkerre, ogonyo jorre ki i kome, oruko boŋo cola ka obedo kwede i buru. 7Dok omiyo lok oket i dye Nineve ducu ni, “Pi cik pa kabaka ki luditone: Pe dano mo, kadi lee, kadi dyaŋ, kadi romo, obil gin mo; pe gucam, dok pe gumat pii. 8Ento wek dano ki lee giumgi ki boŋo cola, wek gukok matek bot Lubaŋa; iyo, wek ŋat acel acel olokke owek kit marac-ci, ki bene tim me yak ma en bedo ka timone. 9Aŋa ma ŋeyo ka Lubaŋa bijuko cwinye, bilokke weko kinigane mager-ri, wek pe wato?”
10Ka Lubaŋa oneno gin ma gutiyo, kit ma gulokke kwede, guweko tim megi marac, Lubaŋa ojuko cwinye i kom gin marac ma onoŋo nene en owaco ni ebitimo i komgi, ci pe doŋ otiyo.


text:
2 Jo Tecalonika 3
Wuleg Lubaŋa piwa
1Me agikkine, utmegiwa, wuleg Lubaŋa piwa, wek lok pa Rwot owinnye oywek woko oyotoyot, dano guket iye deyo macalo bene otimme i kinwu, 2dok bene wek walarre ki i ciŋ jo maraco, ma kitgi oballe woko; pien jo mogo pe gitye ki niye. 3Rwot genne, en bimiyowu teko, dok bigwokowu ki i kom gin marac.* 4Watye ki gen i Rwot i komwu ni, wutye ka tiyo gin ma nene wacikowu ni wuti, dok bene wubimedde ki tiyone. 5Rwot myero otel cwinywu nio wa i mar pa Lubaŋa ki i diyo cwiny ma a ki bot Kricito.
Dano myero guti tic
6Utmegiwa, kombeddi wacikowu i nyiŋ Rwotwa Yecu Kricito ni, wupokke woko ki i kom ominwu mo ma lawackom ma bedo ka wirre kun balo kare nono labaŋo tic mo, ma pe lubo kit ma myero ma wun wumako ki botwa. 7Wun kikomwu wuŋeyo kit ma myero wulub kwede kitwa. I kare ma nene watye botwu pe wabedo luwackom kun wabalo kare nono laboŋo tic mo. 8Wan yam pe wacamo cam pa ŋat mo laboŋo culone, ento wacanne i tic dyeceŋ ki dyewor wek pe waket peko i kom dano mo i kinwu. 9Pe te lokke ni wan wape ki twero, ento wamine giwa kenwa me bedo lanen ma myero wun wulubi. 10Pien kadi i kare ma onoŋo watye botwu, wamiyowu cik man ni, ŋat ma dag tic myero wutwon ki cam. 11Pien wawinyo ni jo mogo i kinwu komgi wac, gibedo ka wirre kun gibalo kare nono ma pe gitiyo tic mo, ento giridde i tic pa jo mukene. 12Waciko kodi dano macalo meno, dok wabako dogwa botgi i Rwot Yecu Kricito ni, myero guti ticgi mot, wek ŋat acel acel opitte gire kene.
13Utmegiwa, pe wuol ka tiyo gin maber. 14Ka ŋat mo okwero lubo lok ma gicoyo i waraga man, myero wuniaŋ maber i kom dano meno, pe wuribbe kwede, wek lewic omake. 15Pe wunene macalo lakworwu, ento wucike macalo ominwu.
Lego gum
16Rwot ma en won kuc omiwu kuc i kare ducu, i yo ducu. Rwot obed kwedwu ducu.
17An Paulo acoyo botwu mot man ki ciŋa. Man aye lanen ma tye i waragana ducu; man aye kit ma acoyo kwede.
18Kica pa Rwotwa Yecu Kricito obed kwedwu ducu.


text:
Yai 38
Timo Alutari me Wango Giayala
(Yai 27.1-8)
1Basalel oko timo alutari me wango giayala kede ebao me yat akasia; boro kede laco mere oudo rorom; boro mere oudo tie puti kanyaare kede dul, laco mere da kamanono, kede boro mere malo oudo tie puti ongwon kede dul. 2Eko timo ne iswonge i isondana mege ongwon dedede, di iswonge nogo tie kicel kede alutari, di eko puno alutari lung kede nyonyo buronsi. 3En etimo da jamini dedede kame kotimo kede tic me alutari, agune, gi me kikiso wi alutari, kalayan, ilumai, kede itatany. En eko timo jamini nogi dedede kede nyonyo buronsi. 4Eko timo kekei me alutari kede nyonyo buronsi di eko kete i alutari i dierediere me wie malo kede dude piny. 5Di eko timo alung ongwon eko keto gi i isondana ongwon me kekei nono pi bedo me rwako atekai; 6en eko timo atekai me yat akasia, di eko puno gi kede nyonyo buronsi. 7Di en eko rwako gi i wang alung kame tie i nget alutari pi bedo me yene. Alutari nono oudo kotime kede ibaon di yie twolo.
Timo Kalaya me Nyonyo Buronsi
(Yai 30.18)
8En eko timo kalaya me nyonyo buronsi karacel kede gicibe; etime kede ilaburan me nyonyo buronsi me mon kame oudo timo tic i dog ekeko me Eema me ariamakin kede Rwot.
Timo Cel me Diakal me Taberenakol
(Yai 27.9-19)
9En eko timo cel me diakal me Taberenakol kede isukan ameny. I bad tetu piny boro me isukan oudo tie puti tol acel kede ot kany; 10ipirin gi me nyonyo buronsi oudo tie ot are kede agangeta gi da ot are me nyonyo buronsi. Do akodeta kame oudo tie i kom ipirin, kede atad gi oudo kotimo kede nyonyo siliba. 11En eko timo cel nono i bad me tetu malo da kamanono. 12I bad tetu tim boro me isukan oudo tie puti ot kanyaare kiwie kany; ipirin oudo tie iye tomon kede agangeta tomon; akodeta kame oudo tie i kom ipirin kede atad gi oudo kotimo kede nyonyo siliba. 13I bad tetu kide, kakame oudo erute tie iye, laco me cel oudo tie puti ot kanyaare kiwie kany. 14-15I nget erute tuni tuni oudo tie iye isukan kame tie puti ot are kiwie are kede dul, ipirin adek kede agangeta adek. 16Cel dedede oudo kotimo kede isukan me egoe ameny. 17Agangeta me ipirin oudo kotimo kede nyonyo buronsi, do akodeta, atad, kede aum me wi ipirin oudo kotimo kede nyonyo siliba. Ipirin dedede me cel oudo kotweo kede atad me nyonyo siliba. 18Esuka me galao dog erute me diakal oudo kotimo kede egoe ameny kame kotubuso kede ausin ebululu ebululu, akwakwar kede kame kwar mere. Boro mere aria oudo tie puti ot adek kede boro mere malo oudo tie puti kanyaare kede dul, bala isukan me cel. 19Ipirin kame oliere iye oudo tie ongwon kede agangeta gi da ongwon kame kotimo kede nyonyo buronsi. Do akodeta me ipirin nogo, aum me wi gi, kede atad gi oudo kotimo kede nyonyo siliba. 20Loce me tweno Eema kede me cel dedede oudo kotimo kede nyonyo buronsi.
Jamini kame Kotio kede me Timo Taberenakol
21Magi en jamini kame oko timo kede taberenakol, kakame oudo koketo iye kide abatal are kame oudo kowandiko cik tomon i kom gi. Musa en oudo ociko be wandiko gi di Jolebi en oko timo, di Itamar wot ka Aaron ngasaseredoti en kame telo gi.
22Basalel wot ka Uri, akwar Kur, dano me ekeko ka Yuda, oko timo jamini dedede kame oudo Rwot ociko ne Musa. 23En oudo etimo tic karacel kede Okoliab wot ka Akisamak, me ekeko ka Dan, dano kame oudo tie kede apiranut me goro kidi, pwakuno timo jamini, kede timo igoen ameny kede tubuso gi kede ausin ebululu ebululu, akwakwar, kede kame kwar mere.
24Saabu dedede kame jo oudo omio but Rwot, kame oko timo kede tic me gero Kabedo Kacil, oudo tie kilo tutumia acel, di kopime kede gipim me Kabedo Kacil. 25- Siliba kame jo kame oudo Komaro wel gi okwanyo oudo tie kilo tutumia adek kede tol ongwon ki ot adek (3,430) di kopime kede gipim me kabedo kacil. 26- Manono en rom me siliba kame jo dedede kame oudo komaro wel gi oculo, di dano acelacel oudo culo wel kame komito, di lubere kede gipim me Kabedo Kacil. Jo kame oudo komaro wel gi oudo tie tutumia tol kanyape kede adek, kede tol kany kede ot kany (603,550), magonogi oudo obedo cuo me mwakini ot are ot malo. 27Siliba kilo tutumia adek kede tol ongwon (3,400) en kame oudo kotimo kede agangeta tol acel me Kabedo Kacil kede me isenge. Agang acelacel oudo kotimo kede kilo ot adek kiwie ongwon me siliba. 28Basalel oko tic kede kilo ot adek odong me timo atad, akodeta me ipirin, kede aum me wi gi. 29Nyonyo buronsi kame oudo jo omio but Rwot oudo tie kilo tutumia are kede tol ongwon kede ot are kiwie kany (2,425). 30Basalel oko tic kede me timo agangeta me erute me Eema me ariamakin kede Rwot, alutari me nyonyo buronsi karacel kede kekei mere me buronsi, jamini dedede kame kotio kede i alutari, 31agangeta me cel kede me erute me diakal, loce dedede me tweno Eema kede me tweno cel me diakal.


text:
2 Luker 18
Loc pa Kejekia
(2 Tek 29.1-2)
1I mwaka me adek me loc pa Kocea wod pa Ela kabaka me Icrael, en aye Kejekia wod pa Akaj kabaka me Juda ocako iye loc. 2Ocamo ker ma mwaka me ditte pyeraryo wiye abic, ci obedo ka loc pi mwaka pyeraryo wiye aboŋwen ki i Jerucalem. Nyiŋ minne Abi, ma nya pa Jekaria. 3Kejekia obedo ka tiyo gin ma nen atir i wag Rwot kun lubo gin ducu ma yam kwarone Daudi otiyo. 4-Omuko lwak waŋ jogi ma i wi godi, oturo wir jogi-gu ducu, ka otoŋo yadi ma gicomo pi woro jok ma dako ma gilwogo Acera woko, ka dok oŋido twol mola ma yam Moses otiyo-ni, pien nio wa i kare meno onoŋo jo Icrael gubedo ka waŋo odok eceta pi worone. Yam gilwogo ni Nekucitan. 5En obedo ka geno Rwot, Lubaŋa me Icrael, mumiyo pe gatti mo onen ma rom ki en ki i kin luker me Juda ducu ma gulubo geye, kadi wa i kin luker ma gukwogo nyime bene. 6Omoko i kom Rwot matek; pe obwoto lubo kor Rwot, ento obedo ka lubo cik ducu ma yam Rwot ociko ki Moses. 7Rwot bene yam tye kwede; wa ka ma cito iye ducu, en noŋo iye gum. En ocako jemo woko i kom kabaka me Aciria, okwero bedo i te locce. 8Olwenyo ki jo Piliciti nto wa i Gaja ki lobo ma i ŋete; oloyogi i kabedogi ducu, cakke ki i kom lubele pa lukur-piny nio kwede wa i gaŋi ma girumo ki cel gogo.
Camaria opoto i cio jo Aciria
9I mwaka me aŋwen me loc pa Kejekia, ma en aye mwaka me abirone me loc pa Kocea wod pa Ela kabaka me Icrael, Calmanecer kabaka me Aciria obino ka lweny i kom Camaria ci orumo woko ki monnye. 10Oloyo ma onoŋo mwaka adek okato. I mwaka me abicel me loc pa Kejekia, ma en aye mwaka me aboŋwenne me loc pa Kocea kabaka me Icrael, en aye giloyo kwede gaŋ Camaria. 11Kabaka me Aciria otero jo Icrael i opii wa i Aciria, ci oketogi i Kala, ki i ŋet Kabor, ma en aye kulu ma i Gojan, ki i gaŋi pa jo Medi, 12pien gukwero woro dog Rwot Lubaŋagi, ento gukalo wi gicikkene, kacel ki lok ducu ma yam Moses ma latic pa Rwot ocikogi kwede; pe guwinyo kadi ki woro doge.
Cenakerib omonyo lobo Juda
(2 Tek 32.1-19; Ic 36.1-22)
13I mwaka me apar wiye aŋwen me loc pa kabaka Kejekia en aye Cenakerib kabaka me Aciria obino kwede ka lweny i kom gaŋi ducu me Juda ma girumogi ki cel gogo, ci omayogi ducu. 14Kejekia kabaka me Juda ocwalo kwena bot kabaka me Aciria wa i Lakic kun wacci, “An atimo bal; dok cen, wek lweny i koma obedi, gin ducu ma ibiŋolo i wi ya abiculone.” Kabaka me Aciria oŋolo i wi Kejekia kabaka me Juda wel me ryal ma romo talanta miya adek, ki jabu ma romo talanta pyeradek. 15Kejekia ocako miye ryal ducu ma onoŋo i ot pa Rwot, ki i ot kano lim ma i ot pa kabaka. 16I kare meno Kejekia omuko jabu woko ducu ma yam gimwono i kom kika me ot pa Rwot, ki jabu ma yam en Kejekia kabaka me Juda omwono kwede okar me doggola, ci otino omiyo bot kabaka me Aciria. 17Kabaka me Aciria ocwalo ludito wi monnye ma gilwoŋo Tartan, Larabcaric ki Larabcake ki mony madit ma gua ki Lakic gucito Jerucalem. Gucako mol gucito wa i Jerucalem. Ka guo kunnu, gucito gucuŋ i ŋet yo pii ma mol a ki i joro ma malo, i yo gudo ma woto i poto pa Lalwok-boŋo. 18Ka gulwoŋo kabaka, ci Eliakim wod pa Ilkia aye obino botgi, ma en aye ladit ma loyo jami ma i ot pa kabaka, kacel ki Cebna ma karan, ki Joa wod pa Acap, laco lok matimme.
19Larabcake owaco botgi ni. “Wuwac bot Kejekia ni, ‘Kabaka madit, kabaka me Aciria, owaco kuman ni, In ijeŋo genni i kom gin aŋo? 20In itamo ni lok dog noŋo bedo rom ki ryeko me lweny ki mony madit me loyo lweny? In kombeddi ijeŋŋe i kom aŋa, mumiyo ijemo woko i koma-ni? 21Nen, kombeddi iloko Ejipt obedo odoo ma ijeŋŋe i kome, kun en lagada ma otur otyer woko, ma bituco cin dano mo ma ojeŋŋe i kome. Meno kit ma Parao kabaka me Ejipt bedo ka timo kwede jo ducu ma gijeŋŋe i kome. 22Ento ka wuwacca ni, “Wan wajeŋŋe giwa i kom Rwot ma Lubaŋawa,” pe en aye waŋ jogine ma i wi godi, ki keno tyerre ma Kejekia doŋ omukogi woko, kun waco bot jo Jerucalem ki Juda ni, “Wubiworo Lubaŋa i nyim keno tyer man ma i Jerucalem”? 23Koŋ ijeŋ gin me camme ki laditta kabaka me Aciria! An abimiyi aguragura alip aryo, ka ce in ki tuŋ boti bene itwero noŋo lubed i wigi. 24In itwero dwoko ladit me lweny acel mo cen ki i kin lutic pa laditta matinone niŋniŋ ka ce ijeŋŋe i kom Ejipt pi noŋo gadigadi lweny ki wegi aguragura? 25Dok bene itamo ni an abino ka lweny i kom kabedo man wek atyek woko, laboŋo twero pa Rwot? Wai Rwot aye ma owacca ni, Cit icilweny i kom lobo man ityek woko yo!’ ”
26Cutcut Eliakim wod pa Ilkia, ki Cebna ki Joa guwaco bot Larabcake ni, “Walegi ilok ki wan luticci i leb Aram, pien wawinyo. Pe ibed ka lok kwedwa i leb Juda ma lwak ma gitye i wi cel bene giwinyo.” 27Ento Larabcake ogamo doggi ni, “Itamo ni rwoda ocwala ka loko lok magi bot laditwu ki botwu keken bo, pe bot lwak ma gubedo i wi cel-li bene, ma gin kacel ki wun gukemo can me camo cetgi kengi ki mato lacgi kengi?”
28Larabcake ocun ocako daŋŋe ki dwan maloŋo i leb Juda ni, “Wuwiny lok pa kabaka madit, kabaka me Aciria! 29Kabaka owaco kuman ni, ‘Pe wuwek Kejekia obed ka bwolowu, pien en pe bitwero larowu ki i ciŋa. 30Pe wuwek Kejekia omi wujeŋŋe i kom Rwot kun wuwacci, Rwot aye bilarowa, gaŋ man pe gibimiyo i ciŋ kabaka me Aciria.’ 31Pe wubed ka winyo lok pa Kejekia; pien man aye lok ma kabaka me Aciria owaco, ni meno, ‘Wuyub lok me kuc kweda, ci wukatti woko bota; kit meno ŋat acel acel bicamo nyig olok ma i potone, ŋat acel acel bicamo nyig odurone, ki ŋat acel acel bimato pii ma i taŋine kikome; 32nio ka abiterowu wa i lobo ma rom ki mewu-ni, lobo ma ceko kai ki koŋo vino, lobo ma miyowu kwon ma tye iye poto olok-gu, lobo ma moo jeituni ki moo kic dwoŋ iye, wek wubed ma komwu yot, wek pe wubed ka to atoya, Pe wubed ka winyo lok pa Kejekia ma tye ka bwolowu kwede marac kun wacci, Rwot bilarowa. 33Tye lubaŋa pa lurok mo ma yam olaro lobone ki i ciŋ kabaka me Aciria? 34Lubaŋa pa jo Kamat ki Arpad gitye kwene kaa? Lubaŋa pa jo Ceparvaim, nyo Kena ki iya gitye kwene? Gin gularo Camaria ki i ciŋa bo? 35Lubaŋa me lobo mene ki i kin lubaŋa ducu ma gitye ki lobogi, ma yam koŋ olaro lobone ki i ciŋa mono, mumiyo wutamo ni Rwot bilaro Jerucalem ki i ciŋa-ni?’ ”
36Ento lwak ducu guliŋ aliŋa, pe gudokke iye lok mo kadi ki acel, pien onoŋo kabaka ociko ni, “Pe wubigamo doge.” 37Eliakim wod pa Ilkia ma en aye ladit ma loyo jami ma i ot pa kabaka, kacel ki Cebna ma karan, ki Joa wod pa Acap ma laco lok matimme guyeco boŋŋigi, gucito kwede wa bot Kejekia gutitte lok ducu ma Rabcake owaco.


text:
Luka 10
Yecu ooro jo pyerabiro i kom tic
1Ka man otum, Rwot oyero jo mukene pyerabiro, oorogi ki aryo aryo wek gukwoŋ nyime, me cito i gaŋi ducu ki i kabedo ducu ka ma en kikome bibino iye. 2-Owaco botgi ni, “Kac tye dwoŋ, ento lukac aye nok; pi meno wuleg Won poto, wek ocwal lutic ka kac. 3-Wucit giwu; nen, acwalowu macalo litino romi i kin orudi. 4-Pe wuwot ki kicaa lim nyo opiro, kadi war; pe wumot ŋat mo i waŋayo. 5Ot ducu ma wudonyo iye, wukwoŋ waco ni, ‘Kuc obed i ot man.’ 6Ka latin me kuc tye kunnu, ci kucwu bibedo i kome; ento ka pe, ci kucwu bidwogo botwu. 7-Wubed i ot meno, kun wucamo dok wumato gin ma gimiyowu, pien latic myero gimiye mucarane. Pe wubed ka kobo i ot ki ot. 8Ka wudonyo i gaŋ mo, ce gijolowu, wucam gin ma giketo i nyimwu; 9wucaŋ lutwo ma tye iye, wutit botgi ni, ‘Ker pa Lubaŋa doŋ onyiko cok botwu.’ 10-Ento ka wudonyo i gaŋ mo, ce pe gijolowu, ci wucit i waŋayo me gaŋ meno, wuwac ni, 11‘Wa apwa me gaŋwu ma omoko i tyenwa, wateŋo i komwu; kadi bed kit meno, myero wuŋe man ni, ker pa Lubaŋa doŋ onyiko cok.’ 12-Atito botwu ni, i nino meno can pa Codom bibedo twaratwara makato pa gaŋ meno.
Can bipoto i kom gaŋi mogo ma jo ma iye pe guŋut
(Matayo 11.20-24)
13-“Ibikoko aŋee, in Korajin! Ibikoko aŋee, in Betecaida! Pien kono yam tic madito me twer ma gitiyo botwu gitiyo i Turo ki Cidon, kono jone guŋut wa con, kun giruko boŋo cola ma gibedo i buru bene. 14Ento can pa Turo ki Cidon bibedo twaratwara i nino me ŋolo kop, makato can ma bipoto i komi. 15-Ki in Kapernaum, gibitiŋi woko malo i polo? Pe kumeno, gibidwoki woko piny i Lyel.
16-“Ŋat ma winyowu, noŋo owinyo an, ŋat ma kwerowu, noŋo okwero an; ŋat ma kwera, noŋo okwero ŋat ma oora.”
Dano pyerabiro-nu gudwogo cen
17Dano pyerabiro-nu gudwogo cen ki yomcwiny, kun giwaco ni, “Rwot, wa cen maraco bene guwinyo cikwa pi nyiŋi!” 18En odok iye ni, “Yam aneno Catan kun poto piny nia ki i polo macalo lutkot. 19-Nen, doŋ amiyowu twero me nyono twol ki oton, ki me loyo tek ducu pa lakwor; gin mo pe bitimowu marac. 20Kadi bed kumeno cwinywu pe obed yom pi man ni, cen guwinyo cikwu; ento cwinywu obed yom, pien nyiŋwu gicoyo i wi polo.”
Yecu obedo ki yomcwiny
(Matayo 11.25-27; 13.16-17)
21I cawa meno Yecu obedo ki yomcwiny i Cwiny Maleŋ kun waco ni, “Apwoyi, Wora, in Rwot me polo ki me lobo, pien ikano lok magi woko ki bot luryeko ki luŋe-piny, ci inyutogi bot litino lukere; iyo, Wora, pien onoŋo ipwoyo kit yo macalo meno. 22-Jami ducu doŋ Wora otyeko miyogi woko bota; ŋat mo pe ma ŋeyo ni Wod en aŋa, kono Wod keken, dok bene ŋat mo pe ma ŋeyo ni Wod en aŋa, kono Won keken, ki ŋat ma Wod oyero me nyuto Won bote.”
23Yecu olokke bot lupwonnyene, owaco botgi i muŋ ni, “Tye ki gum, dano ma neno gin ma wun wuneno! 24Pien atittiwu ni, lunebi ki luker mapol yam guparo pi neno gin ma wun wuneno, ento pe guneno, ki winyo gin ma wun wuwinyo, ento pe guwinyo.”
Lacamaria maber
25-Nen, ŋat mo acel lapwony-cik oa malo, otemo i Yecu kun penye ni, “Lapwony, atim aŋo wek alim kwo ma pe tum?” 26Yecu openye ni, “Gicoyo ni ŋo i cik? Ikwano niŋniŋ?” 27-Odok iye ni, “Mar Rwot Lubaŋani ki cwinyi ducu, ki tiponi ducu; ki tekki ducu, ki tammi ducu; mar lawoti bene macalo imarre keni.” 28-Yecu ogamo doge ni, “Idok iye kakare; tim kit meno, ci ibikwo.”
29Ento dano-nu pi mito loyo kop, openyo Yecu ni, “Lawota aŋa?” 30Yecu odok iye ni, “Yam tye dano mo ma oa ki i Jerucalem, cito piny tuŋ Jeriko, ci orwatte ki luyak; gulunyo boŋŋine ki i kome, gupwode, gucito, guweke kun doŋ cok to. 31Ajwaka mo pa Lubaŋa onoŋo bene tye ka lubo yo meno; ka onene, ci obarre okato ki i ŋete. 32Kit meno Lalevi ka oo i kabedo meno, onene, obarre okato ki i ŋete. 33Ento Lacamaria mo ma onoŋo bene tye ka wot i yo-nu, oo ka ma en tye iye. Ka onene, kica omake i kome. 34Ocito bote, oonyo moo jeituni ki koŋo vino i waŋ rette, otweyo. Lacen okete i wi kanane, otere i ot welo, ogwoke. 35Orwone okwanyo lim, omiyo bot ŋat ma gwoko ot welo, ocike ni, ‘Twoye; gin ducu ma ibimiyo makato, an abiculi ka adwogo.’ 36Aŋa i kin jo adek-ki ma itamo ni obedo lawot dano-nu ma orwatte ki luyak-ki?” 37Odok iye ni, “Ŋat ma otime kicani.” Yecu owacce ni, “In bene cit, icitim kit meno.”
Yecu olimo Marita ki Maliam
38-Ka gitye ka wot i yo, ci Yecu odonyo i gaŋ mo, ci dako mo ma nyiŋe Marita ojole i ode. 39Yam tye ki laminne nyiŋe Maliam ma obedo ka tyen Yecu kun winyo lokke. 40Ento Marita onoŋo obedo ka canne ki tic mapol; ocito bot Yecu, openye ni, “Ladit, pe iparo ni lamera oweka atye ka tic kena? Wac bote wek okonya.” 41Ento Rwot ogamo ni, “Marita, Marita, ibedo ki tam mapol, cwinyi oŋabbe pi jami mapol, 42ento tye gin acel keken ma mitte. Maliam oyero dul maber ma pe gibikwanyo woko ki bote.”


text:
1 Camuel 9
Caulo orwatte ki Camuel
1Yam tye dano mo ma Labenjamin ma nyiŋe Kic, wod pa Abiel, ma wod pa Jeror, wod pa Bekorat, wod pa Apia, ma Labenjamin, dano ma lalonyo. 2Onoŋo tye ki wode ma nyiŋe Caulo, awobi ma oputte ma mwonya, ma pe tye dano mo ma i kin jo Icrael ducu ma mwonya makato en; odoŋo mabor makato dano ducu cakke ki i wi gwoke dok kwede malo.
3I kare mo megi kana pa Kic won Caulo gurwenyo, ci Kic owaco bot wode Caulo ni, “Ter latic mo acel, ci wua wucit ka yenyo kana.” 4Ka gukato guwok i lobo godi me Epraim, ci gubaro dye lobo Calica, pe gunoŋo komgi. Ka dok gukato guwok i lobo Caalim, ento pe onoŋo gitye kenyo, Ka dok gukato gubaro dye lobo Benjamin, ento pe gunonogi.
5Ka guo i lobo Jup, Caulo owaco bot latic ma onoŋo gitye kwede-ni ni, “Bin wadok cen, wek wora pe ocak paro piwa, kun weko paro pi kana.” 6Ento en odok iye ni, “Nen, dano pa Lubaŋa tye i gaŋ man, en dano ma giworo; gin ducu ma en waco bedo me ada, Wek koŋ wacit kunnu; gwok en bitito botwa lok mo i kom wot ma watye iye-ni.” 7Ento Caulo owaco bot laticce ni, “Ka wacito bote, wabiterre gin aŋo? Pien kwon doŋ otum woko ki i kicaawa, dok mot mo pe ma wabitero bot dano pa Lubaŋa ca.” 8Laticce dok ogamo doge ni, “Nen kany, atye ki dul acel me aŋwen me cekel me ryal; abimiyo bot dano pa Lubaŋa wek onyut botwa yo,” 9(I kare pa jo Icrael macon, ka dano mo yam ci to ka penyo dog Lubaŋa ci wacci, “Bin, wek wacit bot lanen-piny;” pien dano ma gilwoŋo ni lanebi i kare man, yam con gilwoŋo ni dano ma neno piny.) 10Ci Caulo owaco bot laticce ni, “Iwaco maber, Bin wek waciti.” Kit meno gucako ci to i gaŋ ka ma yam dano pa Lubaŋa tye iye-ni.
11I kare ma giito kor got pi donyo i gaŋ ci gurwatte ki anyira ma gicito ka twomo pii, ci gupenyogi ni, “Lanenpiny tye kany?” 12Gugamo ni, “En tye. Nen, tye i nyimwa ca, Wurune oyot; pud obino i gaŋ kombeddi, pien tin dano tye ka tyero gityer i kabedo me woro Lubaŋa ma tye i wi got. 13Ka wucito, wudonyo i gaŋ, ci wunoŋo kome cut, ma noŋo peya ocito ka cam i wi got. Pien dano peya gibicam ka en peya obino, nio ka en olego gum i kom gitum; ka doŋ jo ma gilwoŋogi gicako cam. Wun doŋ wuciti, ci wubirwatte kwede oyotoyot.” 14Kit meno gumedde ki ito malo wa i gaŋ, Ka gitye ka donyo i gaŋ, ci guneno Camuel; tye ka bino tun botgi kun onoŋo obecito i kabedo ma i wi got-ti.
15Onoŋo Rwot onyuto lok bot Camuel ma pud onoŋo Caulo odon ki nino acel me bino bote kun wacci, 16“Diki ka onyoo abicwalo boti dano mo ma oa ki i lobo pa jo Benjamin, ci ibiwiro en ki moo wek obed laker ma loyo jona Icrael. En bilaro jona ki i ciŋ jo Piliciti; pien atyeko neno aroma pa jona, kokogi doŋ oo bota.” 17Ka Camuel oneno Caulo, Rwot otito bote ni, “Man aye dano ma onoŋo atitti pire-ni. En aye biloyo lwakka.” 18Ka Caulo doŋ oo cok bot Camuel i dog gaŋ, openye ni, “Titta ba, ot pa lanenpiny tye kwene?” 19Camuel ogamo ni, “An aye lanen-piny. Cit itel nyima nio i kabedo me woro Lubaŋa ma i wi got, pien ibicam kweda kacel tin, ka odiko abiweki icito, dok abititti lok ducu ma tye i cwinyi. 20Lok i kom kana ma gurwenyo okato nino adek-ki, pe cwinyi obed ka paro pigi, pien gityeko noŋogi. Gin ma pire mit i Icrael-li ducu pa aŋa? Pe gin ducu meri? Gin ducu pe me ot pa woru?” 21Caulo ogamo ni, “An gira Labenjamin, ma kakawa tidi twatwal i kin jo Icrael. Doggolawa onyoŋo anyoŋa ki i kin doggola ducu pa jo Benjamin. Ci piŋo ilokka lok ma rom meno?”
22Camuel otero Caulo ki laticce, okelogi i kicika, ka omiyogi kabedo me dito makato jo ma gilwoŋogi ducu, ma giromo jo pyeradek. 23Ci Camuel owacobot latedo ni, “Kel wan pok ma nanen amini, kun aciki ni iket pat-ti.” 24Latedo okwanyo em ki bam, aciba i nyim Caulo, ci Camuel owaco bot Caulo ni, “Nen, gin ma gikano piri gityeko cibone i nyimi. Cam; pien onoŋo gikano piri nio wa i kare ma giciko, wek icam kacel ki welo.”
Kit meno Caulo ocamo kacel ki Camuel i nino-nu. 25Ka doŋ gulor gudwogo piny ki i kabedo ma i wi got, ci gucito i gaŋ. Gipeto kabuto pa Caulo malo i wi at, ci obuto piny, onino wako. 26Kate piny oyabbe, Cainuel olwoŋo Caulo ma onoŋo pud tye malo i wi at kun wacci, “A malo, wek doŋ alwoki, iciti.” Caulo aa malo, ci en ki Camuel gucito i yo gin aryo.
Camuel owiro Caulo me bedo kabaka
27Ka onoŋo gitye ka lor piny, ma doŋ guo i agikki gaŋ, Camuel owaco bot Caulo ni, “Wac ki laticci ni okat ocit i nyimwa, Ka doŋ okato anyim, ci icuŋ kany manok, wek amiyi iŋe lok pa Lubaŋa.”


text:
Jekaria 11
1Yab doggolani, in Lebanon,
wek mac owaŋ yadi cedami woko!
2Kok ba, in ciprec, pien yat cedar doŋ gireto woko piny,
pien yadi mabecone doŋ guballe woko!
Wukok ba, wun kworo me Bacan,
pien buŋa muculle doŋ gijwero woko!
3Koŋ doŋ iwiny koko pa lukwat,
pien deyogi doŋ peke!
Koŋ iwiny mor pa labwor-gu,
pien yadi mukadde i dog Jordan doŋ pe!
Lakwat ma konnye pe
4Rwot Lubaŋana owaco kuman ni, “In myero idok lakwat romi ma gipitogi me aneka. 5Jo ma giwilo romi ginekogi ento pe giketo can mo i komgi, Jo ma gicato romi giwacci, ‘Gipwo Rwot pien doŋ adoko lalonyo’; wa lukwatgi bene kica pe makogi i komgi. 6Pien kica dok pe bimaka i kom jo ma gibedo i lobo-ni, man lok pa Rwot kikome. Nen, abimiyo ŋat acel acel poto i ciŋ lakwatte, dok ŋat acel acel bipoto i ciŋ kabakane; gibibalo lobo, giweko doŋ noŋo, pe abilaro dano mo ki i ciŋgi.”
7Kit meno adoko lakwat pi lukwat romi ma giwilogi me aneka-ni. Akwanyo odoo aryo, ci acako nyiŋ acel ni Kica, ki mukene acako nyiŋe Ribbe, Ci acako kwayo romi. 8Yam aneko lukwat meno adek-ki i dwe acel. Ento onoŋo pe doŋ atwero diyo cwinya i komgi, ki gin bene igi doŋ okwera woko. 9Lacen awaco ni, “An gira pe abibedo lakwatwu. Romi ma myero oto, wek oto; romi ma myero gineki, wek gineki, ka wek mudoŋŋe, ŋat acel acel omwod riŋo kom lawote.” 10Ka akwanyo odoona ma nyiŋe Kica, ci aturo woko, kun aturo kwede gicikke ma nene acikke kwede ki rok ducu. 11Kit meno gicikke-nu gituro woko i nino meno; lucat romi ma gubedo ka nena, guŋeyo ni meno obedo lok pa Rwot. 12--Ka doŋ awaccigi ni, “Ka ce wuneno ni ber, wumiya mucarana; ka kono pe, wuwek obedi.” Ci gupimo cekel pyeradek me ryal me mucarana. 13Rwot ocika ni, “Bol i ot me kano lim,” en lim ma gin gucula kwede i wel maber twatwal-li. Kit meno atero cekel pyeradek-ku abolo i ot kano lim ma i ot pa Rwot. 14Lacenne dok aturo odoo me aryone, ma nyiŋe Ribbe-ni, kun bene aturo kwede ribbe ma tye i kin Juda ki Icrael.
15Rwot dok ocika ni, “Dok igam jami tic pa lakwat ina konnye pe-ni. 16Pien nen, abeyero lakwat mo ki i lobo-ni ma pe biparo pi romi ma gito gitum woko-ni, pe bene biyenyo romi ma rwenyo, dok pe bicano romi ma olimo ret, kadi pita gin ma komgi yot, ento en bimwodo riŋo pa romi ma ocwe-ne, kun yeco riŋo wa i oboŋ tyengi ducu.
17“Lakwatta ma konnye pe bineno can,
ma weko romi mere ata!
Pala lucwan myero oton bade,
dok ocob waŋe malacuc!
Wek bade otal woko matwal,
ki waŋe malacuc bene myero oto woko libok!”


text:
Acakki 42
Omegi Yucepu gucito i Ejipt pi wilo cam
1Ka Yakobo owinyo ni kal tye i Ejipt, owaco bot awobene ni, “Piŋo wubedo ka nenne anena?” 2-Ka owaco botgi ni, “Nen, an awinyo ni kal tye i Ejipt; wucit wuwilliwa kai kunnu, wek wabedu kwo, pe wato ki kec.” 3Mumiyo omegi Yucepu apar gucito i Ejipt ka wilo kal. 4Ento Yakobo pe ocwalo Benjamin, omin Yucepu, kacel ki omegine ca, pien obedo ka lworo ni gwok dok gibitime rac bene. 5Kit meno awobe pa Icrael gucito ka wil i kin jo mukene ma gicito kunnu, pien onoŋo kec oromo lobo Kanaan ducu.
6I kare meno onoŋo Yucepu odoko laloyo maber i lobo Ejipt; en obedo ka cato kal bot lwak me lobo meno. Ci omegi Yucepu bene gubino, gupoto piny aryeba cwiny i nyime, kun gukulo wangi i ŋom. 7Ka Yucepu oneno omegine, ci oŋeyogi cut, ento obedo gwa i komgi, macalo gin Lurok ata, kun gerre agera ni, “Wun wua ki kwene?” Gugamo ni, “Waa ki i lobo Kanaan, wabino ka wilo cam.”
8Kit-meno Yucepu oŋeyo omegine, ento gin pe gumedo ki ŋeye. 9-Yucepu ocako po lek ma yam oleko i komgi-ni; dok owaccigi ni, “Wun lurot piny do, wun wubino ka neno lobo-ni ka kabedo mo tye noŋo.” 10Gugamo ni, “Pe kumeno Laditwa, wan luticci wabino giwa ka wilo cam. 11Wan ducu awobe pa ŋat acel, wan jo ma iwa leŋ, wan pe lurot piny.” 12Owaccigi ni, “Pe ya, wun wubino mewu ka neno kabedo mo ma tye nono.” 13Gugamo dok ni, “Wan ducu wan omego apar wiye aryo, ma awobe pa laco acel ma tye i lobo Kanaan; ci ominwa matidine odoŋ bot wonwa, ki acel aye doŋ pe.” 14Yucepu owaco ki gin ni, “Doŋ kara tye kit ma awacowu, ni wun lurot piny. 15Pi lok meno, wun doŋ gibinenowu maber kit man: macalo Parao tye makwo-ni, wun pe doŋ wubia woko i kabedo-ni, ka ominwu matidi-ni pe obino kany. 16Wucwal ŋat acel i kinwu, wek en ocikel ominwu, kun noŋo wun pud wudoŋ kany i mabuc, wek lokwu koŋ ginen maber, ka wun wutye ki ada i iwu. Ka pe, macalo Parao tye makwo-ni, wun lurot piny i ada.” 17Ci oketogi ducu i mabuc pi nino adek.
18Ka nino adek oromo, ci Yucepu owaco botgi ni, “Wutim kit man ci wubikwo, pien alworo Lubaŋa: 19ka wun jo ma iwu leŋ, wuwek ŋat acel aye gitwe odoŋ i mabuc, wek jo mukene gucit paco guter kal ki jo ma paco pi larogi ki kec, 20ka wucikel ominwu matidi-ni bota; miyo binen ni lokwu doŋ tye ada, ci pe wubito.” Ci gutimo kit meno. 21Gucako lok gigi kekengi ni, “I adane, wan woroco i kom ominwa, pien waneno cwercwinye, ka yam bako doge botwa, ci pe wamedo ki winyone; mumiyo tin can man opoto i komwa bene.” 22-Reuben owacogi ni, “Yam pe atittiwu ni pe wutim bal mo i kom latin ca? Ento wun pe wumedo ki winyo, en aye mumiyo gipido pi remone i komwa-ni.” 23Pe gumedo ki niaŋ ni Yucepu winyo lokgi-ni, pien onoŋo Iadum aye tye i kingi. 24Ka oa woko ki botgi ci ocako koko; ka odok botgi obedo ka lok kwedgi. Omako Cimeon ki i kingi ci otweyo ki i nyimgi.
Omegi Yucepu gudwogo i Kanaan
25Yucepu ociko ni doŋ gipik kal opoŋ kicaa megi, ka dok gidwok lim pa dano acel acel gipik i kicaane, dok gumi botgi peke me wotgi. Man ducu gitimo botgi.
26Ka gutweyo kal i ŋe kanagi, ci gucako wot. 27Ka ŋat acel oyabo dog kicaane i kabedo ma gibuto iye-ni, wek emi cam ki kanane, ci oneno lim giketo i dog kicaane. 28Ocako waco ki omegine ni, “Limma gidwoko kakare. Nen, tye i kicaana ene.” Ka guwinyo, ci cwinygi opoto nirim, gubedo ka cabbe kekengi ki myelkom kun giwaco ni, “Lubaŋa timowa kuman piŋo?”
29Ka gudwogo bot wongi Yakobo i lobo Kanaan, gutitte gin ducu ma otimme i komgi, kun giwaco ni, 30“Dano ma ladit me lobo-nu obedo ka lok ki gero i komwa, olokowa wadoko lurot piny. 31Ento wan watitte ni, ‘Wan jo ma iwa leŋ, wan pe lurot piny. 32Wan omego apar wiye aryo ma wonwa acel. Ominwa acel aye doŋ pe, ki acel matidine tye odoŋ bot wonwa i lobo Kanaan.’ 33Ci dano meno, ladit me lobo-nu, owaco botwa ni, ‘Man aye miyo abiniaŋ ni wun jo ma iwu leŋ: wuwek ominwu acel odoŋ bota, wuter kal me laro kec i pacowu, wek wuciti. 34Wucikel ominwu matidini bota, ci doŋ abiŋeyo ni wun pe lurot piny, ento wun jo ma iwu leŋ, ci doŋ abimiyo ominwu i ciŋwu, dok wubicato wil i lobo-ni.’ ”
35Ka gitye ka onyo kal ma i kicaa megi, ci dano acel acel onoŋo lim ma nene oboyo tye i kicaane. Ka gin ki wongi guneno lim ma giboyo, ci lworo omakogi matek. 36Wongi Yakobo owaco ni, “Wutyeko litinona woko do. Yucepu doŋ pe, Cimeon bene doŋ pe, dok wumito tero Benjamin; man ducu canne poto i wiya.” 37Reuben ocako waco bot wonne ni, “Ibineko litino awobena aryo-ni ducu ka ineno pe adwoko en paco boti. Miya acit kwede, ci abikelo en paco boti.” 38Ento en ogamo, okwero woko ni, “Woda pe bicito kwedwu kunnu, pien ominne doŋ oto mere woko, en kene aye odoŋ. Ka gin marac dok otimme i kome i wotwu-ni, ci wubitero lwar wiya i lyel ki cwercwiny.”


text:
Ageini 12
Rubanga Olwongo Aburam
1- Rwot di oko waco ne Aburam be, “Yai iwek pinyu kiton joawade ni kede ot ka papa ni da, di iko ot i piny kame ango abino nyuto ni. 2Ango abino mino ateker adwong wok kibuti, doko ango abino mini winyo di ako mino nyingi bedo iruo, tetekeny in ibino bedo ngat kame kelo ne jo winyo. 3- Jo kame lamo ni winyo ango abino mino gi winyo, kede ngat kame lami kirac ango da abino lame kirac; doko atekerin dedede me wi lobo kobino mino winyo pi in.”
4Aburam oko yai bala kame Rwot oudo owaco ne; di Lot oko ot karacel kede en. Mwakini me dongo ka Aburam oudo tie ot kanyaare kiwie kany (75) i kare kame en bin eyai kede ki Aran. 5Aburam bin oko tero dako mere Sarai kede Lot wot ka omin mere, kede jamini dedede kame gin bin kitie kede, karacel kede jo kame gin bin kibedo kede Aran; di gin kiko yai pi ot i piny me Kanan. Kakame gin bin kituno kede i piny me Kanan, 6Aburam oko beo i lobo nono di eko kato akata paka Sekem, tuno i ejinga me More. I kare nono jo me Kanan oudo pwodi tie bedo i lobo nono. 7- Di do Rwot oko nyutere but Aburam, di eko waco ne be, “Ango abino mino lobo noni but ikwae ni.” Aburam bin oko gero alutari kunono, me woro Rwot ngat kame oudo onyutere bute. 8Di en eko yai ki kuno eko meede kede ot kiton tuno i piny kame obedo mori mori, kame oudo tie tetu kide me Betel. En bin eko guro eema mere kanono, i dierediere me Betel kame oudo tie tetu tim, kede Ai kame oudo tie tetu kide. Kanono da en kame bin en eko gero iye alutari me woro Rwot di en eko wore. 9Aburam di oko meede kede ot tetu Negeb di ekokobo akokob ki kabedere.
Aburam i Misiri
10I kare nono kec oudo oko poto i piny me Kanan. Manono oko bin mino Aburam oko yai eoto Misiri bedo iye bala ngakumbor, pien kec nono oudo bin ger adikinicel. 11Kakame bin en eyapuno donyo kede Misiri, eko waco ne dako mere Sarai be, “Ango angeo be in ibedo dako acil adikinicel; 12kame jo me Misiri oneni, gin kibino waco be, ‘Man dako mere’; di do gin kiko bino neka, do gin kibino weki likame kineki. 13- Pi mano, wace gi be in ibedo amina, tetekeny kitera kiber pi in, doko kibino weko kuo na pi in.” 14Kakame bin Aburam odonyo kede Misiri, jo me Misiri ateteni oko neno be dako mere oudo cil twatwal. 15Kakame bin jotic adongo ka Parao onene kede, gin kiko surao en but Parao, di oko tere i ot ka Parao. 16Parao bin oko tero Aburam kiber pire; emie romini, dok, punda, ipasoi amon kede acuo, kede aguraguran.
17Do Rwot oko tidilo Parao karacel kede jo me ode; en ecwao negi aumpuli arac twatwal pi Sarai dako ka Aburam. 18Manono oko mino Parao oko lwongo Aburam di eko waco ne be, “Nyo ine kame in itimo na? Pinyo komio in likame iko waco na be en ebedo dako nin? 19Pinyo komio in bin iwaco be, ‘En ebedo amina,’ omio ango ako tere bedo dako na? Aso, dako ni ino, tere iyai iotunu.” 20Parao di oko mino jotic mege cik, di gin kiko nyamaro Aburam i yongayo, en karacel kede dako mere kede jamini dedede kame bin en etie kede.


text:
Jeremia 44
Jeremia otito lok pa Rwot bot Lujudaya ma gitye i Ejipt
1Rwot oloko ki Jeremia lok ma kemo Lujudaya ducu ma gibedo i Ejipt, i gaŋi me Migdol, Tapanec, ki Mempic, ki i lobo Patroc. 2Rwot me mony, Lubaŋa pa Icrael, owaco kuman ni, “Wun kikomwu doŋ wutyeko neno kit can ducu ma aketo i kom Jerucalem ki i kom gaŋi ducu ma i Juda. Kadi wa kombeddi gitye macalo wi obur, ŋat mo pe ma bedo i igi. 3Atimo man pien onoŋo dano gutimo gin maraco dok bene guŋeto cwinya omiyo kiniga omaka. Gubedo ka waŋo odok eceta bot lwak lubaŋa mogo ma gin kikomgi pe giŋeyo, wun bene pe wuŋeyo kadi ki kwarowu bene yam pe guworo lwak lubaŋa macalo meno. 4Abedo ka cwalo luticca lunebi botwu teretere, kun gitito botwu ni pe myero wutim gin marac me kwer ma iya dagi-ni. 5Ento wun pe wuwinyo dok pe wuketo cwinywu i lokka. Pe bene wumedo ki weko timo gin marac wacel, kadi waŋo odok eceta bot lwak lubaŋa-gu. 6Pi meno omiyo aonyo kinigana ki akemona mager woko i kom gaŋi me Juda ki yo me Jerucalem ci awaŋogi woko ki mac. Gudoko obur kit macalo tye kwede wa onyoo-ni.
7“Pi meno an Rwot me mony, Lubaŋa pa Icrael, kombeddi apenyowu gin aŋo mumiyo wutimo gin marac madit macalo man i komwu kekenwu. Wun wumito kelo can i kom co ki mon, i kom litino ki litino lukere, wek ŋat mo obed pe ma bidoŋ ki i kin lutuwu i lobo Juda? 8Piŋo wuŋeto cwinya miyo kiniga maka ki cal jogiwu ma wutiyo atiya ki ciŋwu, ki dok pi waŋo odok eceta bot lwak lubaŋa mukene-gu i lobo Ejipt, ka ma doŋ wubino me bedo iye? Wutimo man ni wek wuto woko, wek rok ducu ma i wi lobo gulok lok aŋec i komwu, dok bene guti ki nyiŋwu macalo gin me ceno dano? 9Wiwu mono doŋ owil woko i kom gin maraco ma gitimo i gaŋi me Juda ki I yo me Jerucalem, ma kwarowu gutimo, dok luker me Juda kacel ki mongi, ki wun bene kacel ki monwu wutimo? 10Ento kadi wa onyoo pe wumedo ki mwolle kenwu pe wubedo ka lwora, dok bene pe wubedo ka lubo cikka ki gin ma an aciko ma amiyo botwu ki bot kwarowu.
11“Pi meno an Rwot Lubaŋa me mony, Lubaŋa pa Icrael, abiketo can i komwu, abineko jo Juda woko ducu. 12Doŋ pi jo Juda ma onoŋo gumoko tamgi me cito me bedo i Ejipt, gin ducu gibinekogi woko, Gin ducu cakke i kom jo matino o kwede i kom jo madito, gibito i lobo Ejipt, i lweny nyo kec ma binekogi. Gibidoko lok lacen dano, dok gin ma kelo lworo madwoŋ bot dano; dano gibibedo ka loko lok aŋec i komgi kun gitiyo ki nyiŋgi macalo gin me ceno dano. 13Abiketo can i kom jo ma gibedo i Ejipt, kit macalo aketo can i kom Jerucalem, ki lweny, kec ki two gemo. 14Pe tye ŋat mo ki i kom jo Juda ma gudoŋ ma gubino ka bedo i Ejipt ma bibwot dok bedo kwo. Dano mo acel i kingi pe bidok cen i Juda, ka ma gitye ka tamo ni myero gidok cen gicibed iye-ni. Ŋat mo ma bidok cen pe, kono luriŋ ayeta mogo manok keken aye gibidok kunnu.”
15Lacen jo ducu ma guŋeyo ni mongi gutyero odok eceta bot lwak lubaŋa mukene, ki mon ma gucuŋ ka winyo lokke, cokke madit, jo ducu ma gubedo i Patroc i lobo Ejipt, gudok iye ki Jeremia ni, 16“Wadag winyo lok ma imito tito botwa i nyiŋ Rwot. 17Ento waŋ wabitiyo gin ducu ma doŋ watyeko kwoŋo kwoŋ pire, wabiwaŋo odok eceta bot daker me polo kun waonyo gityer amata-gu bene bote, kit macalo yam watimo, waŋ ki kwarowa, lukerwa ki rwodiwa, i gaŋi me Juda ki i yo ma tye i Jerucalem. I kare meno onoŋo watye ki cam madwoŋ, onoŋo walony, dok bene pe onoŋo waneno kit can mo. 18Ento i kare ma doŋ waweko waŋo odok eceta bot daker me polo ki onyo gityer amata-gu bote jami ducu doŋ ocako remowa woko, gicako nekowa woko i lweny, ki kec bene onekowa otyekowa woko.”
19Mon gumedde ki lokgi kun giwaco ni, “I kare ma watedo mugati ma porre ki cal pa daker me polo, kun wawaŋo bote odok eceta, dok waonyo bote gityer me amata, cogwa onoŋo guye dok guneno gin ma wabedo ka tiyone.”
20Ci Jeremia owaco bot lwak ducu, mon kacel ki co ma gudokke iye kit man ni, 21“Odok eceta ma wubedo ka waŋone i gaŋi me Juda ki i yo me Jerucalem, wun ki kwarowu, lukerwu ki rwodiwu, kacel ki jo me lobo meno, wutamo ni Rwot doŋ wiye owil woko i kom gin ma wutimo? Wutamo ni Rwot pe ŋeyo? 22I kare-ni lobowu doŋ odoko obur laboŋo dano mo ma bedo iye. Odoko gin ma kelo lworo madwoŋ bot dano, ma dano gitiyo ki nyiŋe macalo gin me ceno dano, pien Rwot doŋ onoŋo pe twero ciro gin maraco ki gin me kwer ma wubedo ka timone. 23Can man opoto i komwu kit macalo tye wa onyoo-ni, pien wubedo ka waŋo odok eceta dok wutimo bal i kom Rwot. Pe wubedo ka lubo cikke ki gin ma en ociko kadi wa lok me cadenne.”
24Jeremia otito ki lwak ducu, makatone bot mon, gin ma Rwot me mony, Lubaŋa pa Icrael, onoŋo owaco bot jo Juda ma gibedo i lobo Ejipt ni, 25“Wun kacel ki monwu wucikke acika bot daker me polo. Wucikke ni wubiwaŋo odok eceta bote, kun bene wuonyo gityer amata-gu bote, ci wun giwu wugwoko kwoŋ ma wukwoŋo, wucobo bene kakare. Pi meno wumok kwoŋwu wuti bene wucobi! 26Ento wuwiny lok me cikke ma an Rwot doŋ atyeko ketone kun akwoŋŋe ki nyiŋa madit bot jo Juda ducu ma gibedo i lobo Ejipt ni, Pe dok amiyo ŋat mo kwoŋo kwoŋ ki nyiŋa kun wacci, ‘Macalo Rwot Lubaŋa tye kwe-ni.’ 27Nen, abene-to ni gunen can, pe gubed maber wacel; jo Juda ducu ma gitye i lobo Ejipt gibinekogi woko i lweny, kec binekogi, nio waŋ ma guto gutum woko liweŋ. 28Ento jo manok ki i kinwu gibibwot ki i lak to, en aye gibia ki i lobo Ejipt gidok i lobo Juda. Ci jo Juda ducu ma gudoŋ ki i kom jo ma yam gubino i Ejipt gibiŋeyo lok pa aŋa ma obedo me ada, mera nyo megi. 29An Rwot abinyuto botwu lanyut man ma nyuto ni abiketo can i komwu i kabedo man, wek wuŋe ni lok ma aloko me keto can i komwu bibedo ada. 30-Abimiyo Parao Kopra kabaka me Ejipt woko i ciŋ lukworre ma gimito neke, kit macalo amiyo Jedekia kabaka me Juda woko i ciŋ Nebukadnejar kabaka me Babilon, ma onoŋo obedo lakworre ma omito neke woko.”


text:
Cảm ơn bạn đã tìm kiếm ma so karaoke tieng chuong chieu thu Mã số karaoke tiếng chuông chiều thu 5 số Tô Vũ 51553
tai chonbaihat.com . Xin chúc bạn có buổi karaoke vui vẻ với những ma so bai hat tieng chuong chieu thu
tieng chuong chieu thu karaoke ma so, tieng chuong chieu thu karaoke 5 so, tieng chuong chieu thu ma so karaoke, karaoke ma so tieng chuong chieu thu, ma karaoke tieng chuong chieu thu, ma so bai hat tieng chuong chieu thu, tim ma so karaoke tieng chuong chieu thu, ma so tieng chuong chieu thu, tieng chuong chieu thu karaoke, ma bai hat tieng chuong chieu thu, ma so bai tieng chuong chieu thu, tieng chuong chieu thu ma so, ma bai tieng chuong chieu thu, ma so karaoke 5 so tieng chuong chieu thu, ma so karaoke 5 so bai tieng chuong chieu thu, msbh tieng chuong chieu thu, ma so karaoke bai tieng chuong chieu thu, karaoke 5 so tieng chuong chieu thu


text:
Jolebi 21
Josaseredoti Poore bedo Jokacil
1Rwot oko waco ne Musa pi waco ne josaseredoti, awobe ka Aaron be, “Likame tie ngatamoro kikom josaseredoti kame miero mul kom wad gi moro oto di eko munaun, 2kwanyo ka dano nono obedo toto mere, papa mere, wode, nyare, omin mere, 3arabo amin mere kalikame onyomo, kame en egwoko. 4Likame ebino munao kome ka ore moro oko to.c
5- “Josaseredoti likame bino lielo kakamogo i wi gi di ko dong ler, arabo ngolo yer me tik gi, amoto teteo kom gi pi nyuto iturur. 6Gin kibino bedo jokacil but ango Rubanga gi, doko likame kibino kelo acae i nyinga. Pien gin kimio giayala awanga me cam buta, gin poore kibed jokacil. 7Gin likame kibino nyomo mon kame otieko timo malaya arabo kame kotieko buto kede gi, amoto kame cwog gi oriamo gi, pien gin kibedo jokacil but Rubanga gi. 8Jo poore ter gi bala jokacil, pien gin kimio giayala me cam but ango Rubanga wu. Ango Rwot abedo ngat kacil, doko alonyo jo na kibedo cil. 9Ka nyar ngasaseredoti moro oko doko malaya, en ekelo ne papa mere acae; kobino wange paka to.
10“Ngasaseredoti kame oko tingo ne dwongo kikom jowote, en ngat kame kowiro kede mo, di oko kwere pi ngapo igoen me ngasaseredoti, likame ebino weko yer wie bedo di likame ekuro, akadi nyinyilo igoen me kome bala dano kame tie koko ngat oto. 11En likame ebino ot kakame dano oto tie iye; en likame ebino munao kome akadi di ngat oto nono obedo papa mere arabo toto mere. 12En likame ebino yai ki Kabedo Kacil di eko ot kakame dano oto tie iye, pien manono bino mino ekelo acae Kabedo na Kacil; piento en kotieko kwere buta di owire kede mo na. Ango en Rwot. 13En ebino nyomo dako kame icuo moro pwodi likame obuto kede. 14En likame ebino nyomo apuserut, dako kame cware oriame, arabo dako kame kotieko buto kede, amoto malaya. En ebino nyomo nyako me ekeko kame en ewok kiye, 15tetekeny kur emi idwe mege bed jo kopwokere kikom jo mege; pien ango en Rwot ngat kame alonye.”
16Rwot oko waco ne Musa 17be ewace Aaron be, “Likame tie akwari moro kame tie kede angwal moro, kame bino noka pi mina giayala awanga me cam. Manoni tie pi kare lung me anyim. 18Likame tie dano moro kame tie kede angwal moro kame bino noka pi mina giayala: emuduk arabo engwalas, icuo kame tuo odudubo nyime, arabo kame tie kede peko moro i kome; 19icuo kame cinge arabo tiene ongwalo; 20arabo dano kame ngee oguraun, amoto dano acecek twatwal, arabo icuo kame tie kede tuwo me wang amoto kame buge arabo gwenyu omako kome, arabo icuo moro kame ilem me mane odudubun. 21Likame tie akwar Aaron ngasaseredoti moro, kame tie kede angwal moro, kame bino noka pi mina giayala awanga; piento en etie kede angwal, en likame ebino noka pi mino ango Rubanga mere giayala me cam. 22En ekaruno camo cam dedede kame komio but ango Rubanga mere, cam kacil kede kacil kalamo. 23Do piento en etie kede angwal, en likame ebino noko egoe me isenge akadi alutari, tetekeny kur epwok kabedo na kacil; ango en Rwot ngat kame alonyo gin.” 24Aso, Musa oko yamo kope nogo ne Aaron kede awobe mege kede but jo me Isirael dedede.


text:
Jeremia 3
Jo Icrael girom ki dako ma lakwele
1Rwot owaco ni,
“Ka laco mo oryemo dakone woko,
ce dakone oa ki bote ocito woko,
ci doŋ odoko dako pa laco mukene,
cware mukwoŋo-ni pud dok bidok bot dako-nu?
Ci meno pe bimiyo lobo nyobbe woko ki bal twatwal?
Ibedoka timotimkwele ki jo mapol;
ci dok pud itwero dwogo bota adada?
2“Tiŋ waŋi malo wek inen cere mutiŋŋe malo mabor-gul
Wi cere mene mudoŋ ma pe co obuto kwedi iye?
I ŋet yo ducu ibedo ka kuro pacogi ducu ma gimari-ni
calo Laarab mo ma bedo i dye tim.
Doŋ ibalo lobo woko ki tim kwele kwele me malayani-ni.
3Mumiyo kadi kot bene doŋ ojukke woko,
ki kot me oro ma onoŋo myero ocwer bene doŋ pe;
ento tarwaŋ pud omoro waŋi i tim me kwele,
ikwero woko ni lewic pe omaki.
4Pud pe ilwoŋa kombeddi ni,
‘Wora, in ibedo larema nia wa ka tinona’?
5Kun itamo ni, ‘En pe bibedo ki
kiniga i koma nakanaka,
pe bibedo ki akeca nio wa i agikki.’
Nen, in doŋ iloko,
ento kono doŋ ityeko timo kit bal ducu macalo itwero.”
6-I kare pa kabaka Yocia, Rwot owaco bota ni, “Doŋ ineno gin ma Icrael ma pe genne-ni otiyo, kit macalo obedo ka cito kwede i wi godi maboco ki i te yadi muluk-gu kun timo iye tim kwele kwelene? 7Abedo ka tamone, ni ‘Ka doŋ en otyeko timo timme ducu ci en bidwogo bota’; ento en pe omed de ki dwogo cen, kadi laminne Juda ma jone lugoba-ni bene oneno. 8Kadi bed Juda oneno ni laminne Icrael obedo ka timo abor twatwal i nyima, en gin mumiyo yam aryeme woko kun amiyo bote waraga ma nyuto ni doŋ apokke woko kwede, ento Juda lacarcar-ri pe obedo iye ki lworo mo wacel. En bene ocito obedo ka timo tim me kwele kwele. 9Pien onoŋo tim me kwele obedo gin mayot ki tuŋ bote, omiyo obalo lobo woko ki bedo ka timo abor ki got wa ki yat-gu. 10Ento pi lok man ducu Juda ma laminne ma lacarcar-ri pe olokke odwogo bota ki cwinye ducu, ento odwogo i nyima ki kome keken, man Rwot ma owaco.”
11Rwot owacca ni, “Icrael ma pe genne-ni balle nen nok i waŋa kato pa Juda ma jone lugoba-ni. 12Cit ituc lok magi i but piny yo tuŋ acam, kun iwacci,
‘Dwog cen, in Icrael ma pe genne-ni,
man Rwot ma owaco.
Pe abineni ki kiniga, pien an lakica mada.
Kiniga pe bimaka nakanaka. Man Rwot ma owaco.
13Ye balli keken,
ni ityeko jemo woko i kom Rwot Lubaŋani,
ci ikeyo berri woko i kin lubaŋa pa lurok,
kun ibedo ka worogi i te yadi ducu muluk-gu,
dok bene pe ibedo ka winyo lokka,
man Rwot kikome ma owaco.
14“ ‘Wudwog cen, wun litino ma pe genne,
Rwot ma owaco; pien an laditwu;
abikwanyowu, kun akwanyo dano acel ki i gaŋ acel acel,
ki jo aryo ki i kaka acel acel, ci abikelowu i Cion.
15“ ‘Abimiyo botwu bene lukwat ma yomo cwinya, wek gukwawu, ma gipitowu kun gitye ki ŋec wa ki niaŋ maber. 16Ka ce doŋ inen ni wunya i lobo ma welwu omedde i kare meno, man Rwot ma owaco, pe dok gibibedo ka lwoŋo nyiŋ canduk me gicikke pa Rwot. Pe dok wubitamo pire, pe wubipo pire, dok bene pe gibiyubo odoco. 17I kare meno doŋ gibilwoŋo Jerucalem ni komker pa Rwot, ci rok ducu gibicokke iye i nyim Rwot, kun pe dok gilubo tam maraco i cwinygi matwal, ŋutgi bene pe doŋ bibedo nwaŋ. 18I kare meno jo me ot pa Juda gibiribbe woko kacel ki jo me ot pa Icrael, ci gibia kacel ki i lobo ma tye yo tuŋ acam gibino i lobo ma yam amiyo bot kwarogi me bedo gipinygi.
19“ ‘Abedo ka tamo kit macalo abiketowu kwede i kin litinona,
kun amiyowu bene lobo ma yomo cwinywu,
gipiny maber makato lobo pa rok mukene ducu.
Dok abedo ka tamo ni gwok wubilwoŋa ni an a Wonwu,
dok ni pe wubilokke wuweko luba.
20Adada, kit macalo dako ma pe lagen weko kwede cware,
wun bene wubedo laboŋo gen i koma kit meno,
wun jo me ot pa Icrael,
man Rwot ma owaco.’ ”
Jo Icrael gubedo ka woro jogi
21Dwan dano ma kok tye ka winnye
ki i wi cere mubedo barbar,
kun pido kwede pi litino pa Icrael,
pien guŋak woko ki i yogi,
wigi doŋ otyeko wil woko i kom Rwot Lubaŋagi.
22“Wudwog cen bota, wun litino ma wupe ki gen,
an aye ma abicaŋo cwinywu ma pe ki gen-ni woko.”
“Nen, wabino boti;
pien in aye i Rwot Lubaŋawa.
23Adada kony mo pe ginoŋo ki i wi got
ka ma woo pa lwak dano winnye a ki iye-nu.
Adada larre pa Icrael tye bot Rwot Lubaŋawa.
24“Ento cakke wa ka tinowa tim me lewic ocamo gin ducu ma yam kwarowa guyelle pigi, dyegigi ki romigi, dyaŋigi, awobegi ki anyiragi. 25Weku doŋ wabutu piny ki lewicwa-ni, wek tim maraco me lewic ma watimo aye oum komwa woko; pien doŋ watyeko timo bal i kom Rwot Lubaŋawa, waŋ kacel ki kwarowa, cakke wa ka tinowa o kwede wa onyoo. Dok bene pe wabedo ka lubo lok pa Rwot Lubaŋawa.”


text:
Jon 18
Gidobo Yecu gimake
(Matayo 26.47-56; Marako 14.43-50; Luka 22.47-50)
1Ka Yecu doŋ oloko man, ocito kacel ki lupwonnyene, guŋolo nota me Kidron, ka ma onoŋo tye iye poto; odonyo iye kacel ki lupwonnyene. 2Juda, ma ceŋ odobe, bene onoŋo ŋeyo kabedo meno, pien Yecu ki lupwonnyene yam gimaro cokke kunnu. 3Juda ogamo lwak askari ki ludito tic mogo ki bot ajwagi madito pa Lubaŋa ki Luparicayo, gucito kunnu ki tara ki mac raa ki jami lweny. 4Yecu onoŋo ŋeyo gin ducu ma bitimme i kome; okato botgi, openyogi ni, “Wuyenyo aŋa?” 5Gudokke iye ni, “Yecu me Najaret.” Yecu ogamo ni, “An a en.” Juda ma odobe onoŋo ocuŋ kacel kwedgi. 6Ka Yecu owaco ki gin ni, “An a en,” gujer ki ŋegi, gupoto piny. 7Dok openyogi ni, “Wuyenyo aŋa?” Gudokke iye ni, “Yecu me Najaret.” 8Yecu owaco ni, “Atyeko tittiwu ni an a en; ka wuyenya, wuwek jo man guciti.” 9Man otimme wek lok ma ceŋ en oloko ocobbe kakare, ni, “I kin jo ma ceŋ imiya, pe tye mo ma orwenyo.” 10Cimon Petero onoŋo tye ki pala lucwan; ci owoto, otoŋo ki opii pa ajwaka madit, oŋuno ite malacuc. Nyiŋ opii meno Maliko. 11Yecu ociko Petero ni, “Dwok palani i akurane. Kikopo ma Abana omiya pe abimato?”
Gitero Yecu i nyim ajwaka madit
12Lwak askari ki laditgi ki lutic pa Lujudaya gumako Yecu, gutweye. 13Gukwoŋo tere bot Anac, ma Kayapa onyomo nyare, ma onoŋo en ajwaka madit i mwaka meno. 14-Kayapa en aye ceŋ omiyo tam bot Lujudaya ni ber dano acel oto pi lwak.
Petero okwero Yecu
(Matayo 26.69-70; Marako 14.66-68; Luka 22.55-57)
15Cimon Petero olubo kor Yecu, kacel ki lapwonnye meno mukene. Lapwonnye man onoŋo ŋeyo ajwaka madit, omiyo en odonyo i dyekal pa ajwaka madit kacel ki Yecu; 16ento Petero ocuŋ woko i doggaŋ. Lapwonnye meno ma ajwaka madit ŋeyo ocito, oloko ki aŋeca ma gwoko doggaŋ, ci okelo Petero i gaŋ. 17Aŋeca ma gwoko doggaŋ openyo Petero ni, “In bene pe itye i kin lupwonnye pa dano man?” En ogamo ni, “An a pe i kingi.” 18Lutic ki ludito tic onoŋo gumoko mac miri, pien piny onoŋo ŋic, ci gicuŋ kun gioyo mac. Petero bene onoŋo ocuŋ kacel kwedgi ka oyo mac.
Ajwaka madit openyo Yecu
(Matayo 26.59-66; Marako 14.55-64; Luka 22.66-71)
19Ajwaka madit openyo Yecu pi lupwonnyene, ki i kom lok ma en pwonyo. 20Yecu odokke iye ni, “Yam aloko ka maleŋ bot lobo; nino ducu abedo ka pwony i kacokke ki i ot pa Lubaŋa, ka ma Lujudaya ducu gicokke iye. Pe aloko lok mo i muŋ. 21Ipenya piŋo? Peny jo ma yam guwinyo lok ma awaco botgi; gin ŋeyo lok ma awaco.” 22Ka oloko lok man, ci ŋat acel i kin ludito tic ma ocuŋ i ŋete odoŋo lem Yecu, kun waco ni, “Igamo dog ajwaka madit kumeno?” 23Yecu ogamo ni, “Ka aloko marac, nyut caden me gin marac; ento ka aloko maber, ci idoŋa piŋo?” 24Lacen Anac ocwale bot Kayapa, ajwaka madit, kun pud gitweye.
Petero dok okwero Yecu
(Matayo 26.71-75; Marako 14.69-72; Luka 22.58-62)
25Cimon Petero onoŋo ocuŋ kun oyo mac. Gupenye ni, “In bene pe i ŋat acel i kin lupwonnyene?” En okwero woko, owaco ni, “An ko.” 26Ŋat acel i kin opii pa ajwaka madit, wat pa dano ma Petero oŋuno ite-ni, openye ni, “Nanen pe aneni kacel kwede i poto?” 27Petero dok okwero; ci twon gweno otugi kok cut.
Yecu i nyim Pilato
(Matayo 27.1-2, 11-14; Marako 15.1-5; Luka 23.1-5)
28Lacen gikwanyo Yecu ki i ot pa Kayapa, gitere i Praitorion. Onoŋo piny doŋ cok ru. Gin kikomgi pe gudonyo i Praitorion, pien pe gimito balle, ento koŋ gicam Kato (Paska). 29Pi man omiyo Pilato okato woko botgi, openyogi ni, “Wudoto dano man pi kop aŋo?” 30Gudokke iye ni, “Kono dano man pe latim marac, kono pe wakele boti.” 31Pilato owaccigi ni, “Wun kikomwu wutere, wuŋolle kop kun wulubo cikwu.” Lujudaya gudokke iye ni, “Pe giye wan wanek dano mo.” 32-Man otimme wek lok ma Yecu owaco ocobbe kakare, kun nyuto kit to ma ebito kwede.
33Pilato dok odonyo i Praitorion, olwoŋo Yecu, openye ni, “In i Kabaka pa Lujudaya?” 34Yecu ogamo ni, “In iwaco lok man piri keni, kece mono jo mukene aye gutitti?” 35Pilato odok iye ni, “An Lajudaya? Rokki ki ajwagi madito pa Lubaŋa gukeli bota. In itimo gin aŋo?” 36Yecu ogamo ni, “Kerra pe me lobo man. Kono kerra me lobo man, kono jona gulwenyo pira, wek pe gimiya i ciŋ Lujudaya; ento kerra pe me lobo man.” 37Pilato openye ni, “In doŋ i kabaka, bo?” Yecu ogamo ni, “In iwaco ni an a kabaka. Ginywala pi man, abino i lobo bene pi man, pi bedo caden me lok ada. Dano ducu me ada winyo dwana.” 38Pilato openye ni. “Ada en gin aŋo?”
Giŋolo ki Yecu kop me to
(Matayo 27.15-31; Marako 15.6-20; Luka 23.13-25)
Ka owaco lok man, ci okato woko bot Lujudaya, otittigi ni, “An gira pe anoŋo kop mo i kome. 39Ento wun wutye ki kitwu ni myero agonnyiwu ŋat acel i kare me Kato (Paska). Wumito agonnyiwu Kabaka pa Lujudaya?” 40Gin dok guwo ni, “Pe en, ento Baraba.” Baraba kono ceŋ layak.


text:
Nwoyo Cik 3
Jo Icrael guloyo Og kabaka me Bacan
(Wel 21.31-35)
1“Ka dok walokke, wacito malo i yo ma dok i Bacan; ci Og kabaka me Bacan ocorre obino i komwa, en ki lwakke ducu, ka lweny i Edrei. 2Ento Rwot owacca ni, ‘Pe ilwore; pien atyeko miyo en ki lwakke ducu kacel ki lobone i ciŋi; ibitimo en macalo yam itimo i kom Cikon kabaka pa jo Amor, ma yam bedo i Kecbon.’ 3Kit meno Rwot Lubaŋawa omiyo Og kabaka me Bacan i ciŋwa bene, ki lwakke ducu; ci waloye, wanekogi nio ka danone mo pe odoŋ. 4I kare meno wamako gaŋine madito ducu; pe tye gaŋ mo ma pe wamayo ki botgi, gaŋi pyerabicel kulu, i lobo me Argob ducu ma i te ker pa Og i Bacan. 5Lwak gaŋi man ducu onoŋo gigoyogi ki cel matek mutiŋŋe malo likuŋ, ma gitye ki doggaŋgi ma gicego ki rii, ma pe gikwano iye lwak gaŋi matitino mapol ma pe gicelogi ki cel. 6Wajwerogi woko liweŋ, macalo yam watimo i kom Cikon kabaka me Kecbon; wajwero gaŋi ducu, co wa ki mon ki litino. 7Ento lim makwo ducu ki jami ma wayako ki i gaŋi watero odoko mewa. 8Kit meno i kare ca wakwanyo lobo meno ki i cin luker aryo pa jo Amor ma yam gitye loka Jordan, nia ki i nota me Amon nio wa i kom got Kermon. 9(Jo me Cidon gilwoŋo Kermon ni, Cirion, ento jo Amor gilwoŋo ni Cenir.) 10Yam wamako gaŋi ducu ma i wi cere, kacel ki lobo Gilead ducu ki Bacan, nio kwede wa i Caleka ki Edrei, ma gin aye gaŋi ma i te ker pa Og i lobo Bacan. 11(Pien Og kabaka me Bacan en aye yam odoŋ kene ki i kin jo Repaim ma yam odoŋ, Nen, kitandane yam obedo ki tanda nyonyo; pud tye i Raba pa jo Ammon, Borre romo yadi aŋwen ki nucu ki lacce yadi aryo, ka gipimo ki yadi me nino ducu-ni.)
Reuben, Gad ki nucu kaka pa Manace gunoŋo kabedo i ge Jordan tuŋ wokceŋ
(Wel 32.1-42)
12“I kare meno, i kare ma wacamo lobo ma kenyo, amiyo lobo bot jo pa Reuben ki jo pa Gad, kun waŋe cakke ki i Aroer, ma i dog nota me Amon, kacel ki nucu lobo godi me Gilead ki gaŋi madito ducu ma tye iye. 13Lobo Gilead mudoŋŋe, ki lobo Bacan ducu, en aye lobo Argob ducu, ma yam obedo i te ker pa Og, yam amiyo bot nucu kaka pa jo Manace. (Lobo Bacan meno ducu gilwoŋo ni lobo pa jo Repaim. 14Jair, ma jo Manace, yam otero lobo ducu me Argob, en aye Bacan, nio wa i waŋ apokki me lobo pa jo Gecur ki pa jo Maaka, ci ocako nyiŋ gaŋine ki nyiŋe kene ni Kavot-jair, macalo pud tye wa onyoo.) 15Ci amiyo lobo Gilead bot Makir; 16‘ki bot jo pa Reuben ki jo pa Gad amiyo lobo ma a ki i Gilead cito kwede wa i nota me Amon, kun waŋ lobone obedo cwiny kulu, nio kwede wa i kulu Jabok, ma en aye waŋ lobo pa jo Ammon. 17Amiyogi Araba bene, ma Jordan aye waŋ apokkine, nia wa i nam me Kineret nio kwede i nam me Araba, en aye nam me Kado ma tye i pwor got me Piciga, ma tuŋ wokceŋ.
18-“Dok yam acikowu i kare meno kun awacci, ‘Rwot Lubaŋawu doŋ otyeko miyowu lobo man wucam obed mewu, Oteka lwenywu ducu myero gukat loka ca i nyim omegiwu jo Icrael kun noŋo guruko jami lwenygi; 19ento monwu ki litinowu matino ki limwu makwo, (pien aŋeyo ni wutye ki lim madwoŋ), gin gibidoŋ i gaŋi madito ma doŋ amiyo botwu-ni, 20nio ka Rwot doŋ omiyo omegiwu ka yweyo, kit ma omiyowu ka yweyo-ni, ma doŋ gin bene gucamo lobogi ma Rwot Lubaŋawu bimiyogi loka Jordan. Lacen wubidwogo, kun ŋat acel acel dwogo i dul lobone ma doŋ amiyowu-ni.’ 21I kare meno bene yam aciko Yocwa ni, ‘In doŋ ityeko neno ki waŋi gin ducu ma Rwot Lubaŋawu otiyo i kom luker meno aryo-nu; Rwot dok bitimo kit meno i kom ker ducu ma wubio iye ka wukato loka ca. 22Pe wulworgi, pien Rwot Lubaŋawu aye tye ka lwenyo piwu.’
Lubaŋa pe oye ni Moses oo i lobo Kanaan
23-“Yam abako doga bot Rwot i kare meno kun awaco ni, 24‘Ai Rwot Lubaŋawa, in pud icako acaka me nyuto bota, an laticci, kit dit meri ki twero me badi, Lubaŋa mo pe i polo nyo i wi lobo ma twero tiyo kit tic matek twatwal macalo in itimo! 25Wek koŋ acit anen lobo maber ca ma loka Jordan, lobo godi maber-ri, ki Lebanon bene.’ 26Ento yam kiniga omako Rwot i koma piwu, pe omedo ki winya. Rwot owacca ni, ‘Wek meno doŋ rommi; pe dok inwo loko lok meno bota. 27Cit iit malo i wi got Piciga, ci itiŋ waŋi malo inen yo tuŋ potoceŋ, ki tuŋ acam ki tuŋ acuc ki tuŋ wokceŋ, inen ducu ki waŋi, pien pe ibiŋolo Jordan man. 28Ento in icik Yocwa, icuk cwinye, imiye tek; pien en aye bikato loka ca kun telo wi lwak man, ci bimiyogi camo lobo ma ibineno-ni.’ 29Mumiyo wamedde ka bedo i nota mukemo Bet-peor.


text:
Nwoyo Cik 28
Gum ma bino pi gwoko cik
(Levi 26.3-13; Nwo 7.12-24)
1-“Ka wubiworo dog Rwot Lubaŋawu, ma wugwokke ka lubo cikke ducu ma acikowu kwede tin-ni, ci Rwot Lubaŋawu bipilo wiwu makato rok ducu ma wi lobo-ni, 2ci miyo gum man ducu bipoto i komwu ci moko i komwu ka ce wuworo dog Rwot Lubaŋawu. 3Wubibedo ki gum i gaŋiwu dok wubibedo ki gum ipottiwu. 4Gum bibedo i kom litino ma wubinywalogi, ki i kom cam ma bicek i pottiwu; i kom litino dyaŋiwu ki i kom litino romiwu ki dyegiwu. 5Gum bibedo i kom adukuwu ma wuyeyo ki cam i kare me kac, gum bibedo i kom otakowu me myeno kwon. 6Gum bipoto i komwu ka wudonyo i ot, ci gum bipoto i komwu ka wukato woko.
7“Rwot biloyo lumerokwu ducu ma bibino ka lweny i komwu, miyo wubinekogi woko ki i nyimwu. Gibimol ka lweny i komwu ki i yo acel, giriŋo giket woko i yo abiro.
8“Rwot Lubaŋawu biciko gum poto i kom derowu ducu, ki i kom gin ducu ma wubitiyo; bimiyowu gum i lobo ma en bimiyo botwu-ni.
9“Rwot bimokowu me bedo lwakke maleŋ kit ma yam okwoŋo kwede botwu, ka ce wumako cik pa Rwot Lubaŋawu, kun wulubo yone ducu.
10“Jo ma i wi lobo ducu gibineno ka gilwoŋowu ki nyiŋ Rwot, ci gibilworowu. 11Rwot bimiyo wulony ki lwak jami mapol; bimiyo wunywalo litino mapol bimiyo limwu makwo nya madwoŋ ma pottiwu bene ceko cam mabup. 12Rwot biyabo polo piwu, ma en ot kano limme maber, ci miyo kot cwer i lobowu i karene, ci miyo gum i kom tic ducu ma wutiyo. Jo me rok mapol gibimako banya botwu ento wun pe wubimako banya mo. 13Rwot bimiyo wubedo jo ma telo nyim, pe jo ma coko ter; wubibedo ka cito anyim ma pe doŋ wudok cen, tekke wubedo ka lubo cik pa Rwot Lubaŋawu ma acikowu kwede tin-ni kun wugwokke ka cobogi maber, 14ma pe wulokke wukwero lubo lok ducu ma acikowu kwede tin ci wuŋak wudok yo tuŋ acuc nyo tuŋ acam pi lubo kor lubaŋa mukene ki pi worogi.
Can ma bino pi balo cik
(Levi 26.14-46)
15“Ka ce pe wuworo dog Rwot Lubaŋawu nyo pe wugwokke ka lubo lok ma en ociko ducu ki cikke ma acikowu kwede tin-ni, ci lwak cen magi ducu bipoto i komwu ci moko i komwu. 16Cen bibedo i komwu i gaŋiwu dok cen bibedo i komwu i pottiwu. 17Cen bibedo i kom adukuwu ma wuyeyo ki cam i kare me kac, cen bibedo i kom otakowu me myeno kwon. 18Cen bibedo i kom litino ma wubinywalogi, ki i kom cam ma bicek i pottiwu, i kom litino dyaŋiwu ki i kom litino romiwu ki dyegiwu. 19Cen bibedo i komwu ka wudonyo i ot, ci cen bibedo i komwu ka wukato woko.
20“Ka ce wubwoto Rwot, ma wubedo ka tiyo gin marac, ci Rwot bicwalo cen i komwu bibaŋowu woko ci bijukowu i gin ducu ma wutemo tiyone nio ka wuto wutum woko oyotoyot. 21Rwot bimiyo two gemo marac poto i komwu nio ka bityekowu woko ki i lobo ma wubicito iye ka camone. 22Rwot bipwodowu ki two aona opiyo, ki aburu ki two akwota, ki lyeto madwoŋ; bicwalo oro malyet mada, ci miyowu kal mubwarre ki mupur woko. 23Polo ma tye ka wiwu bibedo macalo mola, ki piny ma ka tyenwu bibedo tek macalo nyonyo. 24Rwot bimiyo apulu ki apwa aye cwer ma ka kot i lobowu kun a ki malo duny i komwu nio ka otyekowu woko.
25“Rwot bimiyo lumerokwu giloyowu woko. Wubilubo yo acel ka wucito ka lweny i komgi, ka wuriŋo wuket i yo abiro ki i nyimgi. Lworo bimako ker ducu ma wi lobo pi gin ma bitimme i komwu. 26Komwu muto-ni bibedo cam pa winyo ducu me polo, ki pa lee timgu; pe bibedo dano mo ma ryemogi. 27Rwot bipwodowu ki odeke kit ma yam otimo i kom jo Ejipt, ki bur adola ki nyac ki gwenyo, ma caŋone biloyowu: 28Rwot bipwodowu ki two apoya ki to-waŋ-gu, dok bibaŋo tamwu woko. 29Wubipanne apaŋa i dyeceŋ macalo lawaŋoto paŋŋe i colpiny, pe wubilimo gum mo i wot mewu ducu; gibibedo ka unowu ki yako jamiwu jwijwi, dano ma bikonyowu bibedo pe.
30“Ibitoŋo keny i kom nyako, ci ŋat mukene aye bibuto kwede; ibigero ot ci pe ibibedo iye; ibipito poto olok ci pe ibicamo nyige. 31Gibineko twonni i nyimi ma ineno ci pe ibibilo riŋone; gibimayo kanani ki i nyimi gitero woko ki tek, pe gibidwokone boti, gibimiyo romini bot lumerokki, ŋat mo ma konyi bibedo pe. 32Awobeni ki anyirani gibimiyogi bot jo me rok mukene ma kun waŋi nenogi ci piny loyi i komgi matal, pe ibibedo ki twero me geŋogi wot. 33Rok mo ma yam pe iŋeyo aye bicamo gin ma ocek i potoni pi tic matek ducu ma iyelle iye. Gibiuni auna keken, gibidiyi piny jwijwi, 34miyo ibibaŋŋe woko pi gin ma ineno ki waŋi. 35Rwot bipwodi ki odeke mudet i coŋi ki i tyeni ma caŋone biloyo dano; odeke bimwono komi woko liweŋ cakke i tyeni o kwede wa i wii.
36“Rwot biterowu kacel ki kabakawu ma wuketo me loyowu i rok mukene ma yam peya wuŋeyo kadi wa kwarowu bene pe guŋeyo; wubiworo lwak lubaŋa mukene kunnu ma gipayo calgi ki bao nyo ki got. 37Wubidoko gin ma kelo lworo i kin rok ducu ka ma Rwot biterowu iye, ci gibitiyo ki nyiŋwu macalo carolok ki lok aboka:
38“Ibitiŋo lwak kodi madwoŋ itero i poto, ento ibicoko iye cam matidi mo, pien bonyo bicamo, tyeko woko. 39Ibipito potti olok, iyubo maber, ento pe ibimato kono vinone, dok pe ibicoko nyige, pien kwidi bicamogi woko ducu. 40Ibibedo ki yadi jeituni i dye loboni ducu, ento pe ibiwirre ki moone, pien nyige bio woko piny. 41Ibinywalo awobe ki anyira, ento pe gibibedo joni, pien gibiterogi woko i opii. 42Yadini ducu ki gin ma ocek i potoni bonyo aye bicamone woko. 43Lubedo ma gibedo i kinwu gibidoko dito giloyowu, dok wigi bibedo doŋo i komwu, ento wun wubimedde ki doko jo matitino mogo. 44Gin aye dok bimiyo wumako banya botgi, wun pe wubimiyo gimako banya ki botwu. Gin aye gibibedo jo ma telo nyim, wun wubicoko ter.
45“Lwak cen man ducu bipoto i komwu kun lubo korwu, makowu, nio ka bityekowu woko, pien onoŋo wukwero winyo dog Rwot Lubaŋawu, pe wulubo cikke ki gin ma yam ocikowu kwede ducu. 46Can magi gibibedo lanyut ki taŋo botwu ki bot likwayowu matwal, 47pien yam pe wutiyo bot Rwot Lubaŋawu ki yomcwiny pi lwak jami ma en omiyowu-ni. 48Pienno wubitic ki lumerokwu ma Rwot bicwalo ka lweny i komwu. Kec ki orwo pii binekowu, wubibedo munero ma can jami ducu omakowu, ci Rwot biriyo okol nyonyo i ŋutwu nio ka otyekowu woko ducu. 49Rwot bikelo rok mo i komwu mua ki ka mabor, nia wa ki i agikki lobo, ma gidwir macalo ocur ma tuk, en aye rok mo ma pe wuŋeyo lebgi. 50Gin rok ma waŋgi tek ma pe biparo pi woro jo, muti, kadi wa timo kica i kom jo matino. 51Gibicamo litino dyaŋiwu woko, ki cam mucek i potowu nio ka gityekowu woko; pe kalwu mo doŋ, nyo koŋo vino nyo moo, gibiweko kadi wa litino dyaŋiwu ki litino romi ki dyegiwu, miyo wubito woko liweŋ. 52Gibirumowu woko i gaŋiwu ducu nio ka cel maboco ki gogo ma wugenoni gupoto woko piny ki i lobowu ducu; monygi birumowu woko i gaŋiwu ducu ma oromo dye lobowu ducu ma yam Rwot Lubaŋawu omiyowu.
53“Wubicamo riŋo kom litinowu, en aye riŋo kom awobewu ki anyirawu ma Rwot Lubaŋawu omiyo botwu, i kare ma girumo gaŋwu woko, i kare me can madwoŋ ma lumerokwu gibiketo i komwu. 54Laco ma yam kome okwe mot ki kuc waŋe bicido woko i kom camme miyo twono ominne woko, ki dakone ma en maro, ki litinone mogo ma pud gudoŋ; 55pe biye ni ŋat mo i kingi onywak camo kwede riŋo kom litinone ma en tye ka camone, pien pe tye gin mo mudoŋ bote, i kare me rumo gaŋ ki i kare me can madwoŋ ma lumerokwu gibiketo i komwu i gaŋiwu ducu. 56Dako bene ma yam kome okwe mot ki kuc, ma yam lworo keto tyene piny i ŋom pien yam gigwoke mada, waŋe bicido woko i kom cware ma en maro, ki i kom wode ki nyare, 57-bitwonogi byero ma okatti ki i kin tyene ki riŋo kom litino ma en onywalo, pien bicamogi ki i muŋ pi can jami ducu, i kare me rumo gaŋ ki i kare me can madwoŋ ma lumerokwu gibiketo i komwu i gaŋ mewu ducu.
58“Ka pe wugwokke ka lubo lok ducu ma i cik man ma gicoyo i buk man wek wubed ka lworo nyiŋ me deyo ki mapek pa Rwot, Lubaŋawu, 59ci Rwot dok bikelo atwom madit i komwu ki i kom likwayowu, en atwom malik ma bedo nakanaka, ki two magwa ma ri nakanaka. 60En bikelo i komwu kit two ducu pa jo Ejipt ma yam wubedo ka lworogi; twone biniaŋ i komwu matek. 61Dok kit two ducu ki kit atwom ducu ma pe gicoyogi i buk man me cik Rwot aye bikelogi i komwu, nio ka otyekowu woko liweŋ. 62Kadi onoŋo yam wunya mapol macalo lwak lakalatwe me polo, gibiweko welwu doŋ manok mo, pien pe wubedo ka woro dog Rwot Lubaŋawu. 63Kit ma yam cwiny Rwot obedo yom i komwu omiyo otimowu maber-ri dok omiyo wunya mapol, kit meno bene cwiny Rwot dok bibedo yom pi kelowu topiny ma bityekowu woko liweŋ; ci bikwanyowu woko ki i lobo ma doŋ wucok donyo iye ka camone.
64“Rwot bikeyowu woko ata i kin rok ducu, cakke i agikki lobo tuŋ cel o kwede i agikkine mukene tuŋ cel. Wubiworo lwak lubaŋa mukene kunnu ma gipayo calgi ki bao nyo ki got, ma yam pe wuŋeyo kadi wa kwarowu bene pe guŋeyo. 65I kin lurok magi pe wubinoŋo iye kuc mo, dok pe wubinoŋo iye ka yweyo tyenwu, ento Rwot bimiyo cwinywu myel kunnu, waŋwu bimyeno, tipo komwu bito woko lirut. 66Cwinywu biŋabbe aŋaba pi kwowu me anyim; wubibedo ki lworo madwoŋ dyewor ki dyeceŋ, ma pe wutye ki gen mo i kwowu. 67Odiko wubiwacci, ‘Kono nene obedo otyeno!’ dok otyeno wubiwacci, ‘Kono nene obedo odiko!’ pi lworo madwoŋ i cwinywu pi gin ma tye anyim ma waŋwu bineno. 68Dok Rwot bidwokowu cen i Ejipt kun giterowu i mel, wubidok i wot ma yam aciko ni pe dok wubinwoyone-ni. Wubimine kekenwu kunnu bot lumerokwu kun wucatte ni giwilwu wubed opiigi ki aŋecagi, ento dano mo pe ma biwilowu.”


text:
Ageini 38
Yuda kede Tamar
1I kare nono Yuda bin oko yai kibut imiegu mege di eko dak bedo kede icuo moro me Adulam kame bin nyinge Kira. 2Ki kuno Yuda bin oko neno nyako moro me Kanan kame oudo nying papa mere Sua. En bin eko nyome 3di eko mine eudo yie, eko nywalo atin awobi di eko cako nyinge Er. 4Bobo eko yac di eko nywalo atin awobi, eko cako nyinge Onan. 5En bobo eko medo nywalo atin awobi, di eko cako nyinge Sela. En enywalo atin noni di oudo Yuda tie Kesib.
6Yuda oko nyomo ne Er, en atin kao mere, dako kame nyinge Tamar. 7Do Er, kao ka Yuda, oudo ekite mere rac i nyim Rwot. Manono oko mino Rwot okwanyo kuo mere. 8Di do Yuda oko waco ne Onan be, “In but kede dako ka omini di iko timo ne gi dedede bala kame mitere kibut omin me cware; inywal idwe ne omini.” 9Do pien Onan oudo ngeo be idwe kame en enywalo kede dako nono likame bino bedo mege, en di do eko donyo onyo kwir mere me icuo piny i kare dedede kame en ebuto kede apuserut dako ka omin mere, me wek kur enywal idwe ne omin mere. 10Gikame en etimo nono oko bedo rac i nyim Rwot, omio Rwot oko neko eda. 11Di do Yuda oko waco ne ci wode Tamar be, “Dok i ot ka papa ni, iko dong di itie apuserut tuno di woda Sela odongo.” En ewaco kamano pien oudo etie kede lworo be Sela da bino to bala imiegu mege. Di Tamar oko dok bedo turgi.
12Ingei kare moro, dako ka Yuda, nyar ka Sua, bin oko to. Kakame kare ka Yuda me iturur otiek kede, en bin eko ot Timina but jo kame nyaro yer me romini mege, en karacel kede ngawote Kira me Adulam. 13Kakame bin oko waco ne kede Tamar be, “Papa me cwari tie ot Timina nyaro romini,” 14Tamar bin oko gonyo igoen mege me apuserut, di eko umo nyime, eko rwano egoe, di eko bedo piny i erute me Enaim, bomba kame tie i yongayo kame oto Timina. En oudo engeo be Sela do otieko dongo, do di likame oko mine bute pi en nyomere kede.
15Kakame Yuda bin onene kede, en eko paro be en oudo malaya, pien oudo eumo nyime. 16Yuda oko ot bute i nget yongayo kuno di eko waco ne be, “Bia, ango amito buto kedi.” Yuda owaco kamano pien oudo likame engeo be dako nono oudo bedo ci wode. Tamar di oko penye be, “Nyo kame in ibino mina ka ango ayei buto kedi?” 17Yuda oko gamo be, “Ango abino cwano ni atin diel kikom leini na.” En di eko waco be, “Ango abino yei kenekene ka in isingao na gimoro tuno in cwano atin diel nono.” 18Yuda oko penye be, “Nyo kame in imito be amii?” En di eko gamo be, “Miango gi me alama ni kame in iliero i nguti kede ausi mere, kede ebela kame in imako i cingi no.” Di en eko mine gi nogo. En eko buto kede, di Tamar oko udo yie. 19Tamar bin oko yai di eko ot gire, eko kwanyo egoe me umo nyime tenge, di eko ngapo igoen mege me apuserut.
20Kakame Yuda oko oro kede ngawote Kira kede atin diel, pi ot omo jamini kame bin esingao but dako nono, en likame bin eko karuno udo dako nono. 21En bin epenyo jo me kabedo nono be, “Malaya kame oudo bedo i nget yongayo kame oto Enaim nataman do tie tuai?” Do gin kiko gamo be, “Cako sek likame tie malaya moro kan.” 22En di eko dok but Yuda di eko waco ne be, “Ango likame aude; medo i wi manono jo me kuno waco be cako sek likame tie malaya moro kuno.”
23Yuda oko waco be, “Wek en eter jamini nogo. Wan likame omito be jo nyer wa. Neni, ango acwao ne atin diel noni, do in likame iko karuno ude.”
24Di do kare okato oromo bala dwete adek, bin oko waco ne Yuda be, “Ci wodi Tamar otieko timo tic me malaya, doko etieko yac pi tim mere me malaya nono.”
Di Yuda oko waco be, “Terenu ikounu wange paka to.”
25Di bin do oudo kotie tere ot wange, en eko cwano kop ne papa me cware be, “Won jamini gi en koyac nango. Akwai inen gi kiber, di iko ngeno won jamini nogi: gi me alama kede ausi mere, kede ebela.”
26Yuda bin oko ngeno gi nogo be mege, di eko waco be, “En etimo gi kopoore kalamo ango, pien ango likame amie but woda Sela.” Di Yuda likame bobo oko buto kede.
27Kakame do kare mere me nywal bin oko romo kede, oko ngere be bangi oudo tie i yie. 28Di bin en oudo etie do ramere me nywal, atin acel oko rwako bade oko; dako kame bin tie cole oko mako bad atin nono di eko tweno iye ausi akwar di ewaco be, “Man en kogeo wok.” 29Do en eko dwoko bade i yi toto mere, di do omin mere en oko geno wok. Manono oko mino ngat koudo cole oko waco be, “Mere epone nono en kame in iyabo kede yongayo ni tetek!” Pi mano, bin oko do cako nyinge be Peresi.w 30I cen mere di do oko nywalo omin mere di ausi tie i ngut cinge, di oko cako nyinge Seera.


text:
Niyabo 13
Lee aryo
1-Dok aneno lee mo ma oa ki i nam tye ka katti woko, ma tuŋe tye apar ki wiye bene onoŋo tye abiro, kun onoŋo lalukana apar me loc tye i tuŋe ducu; dok i wiye ducu onoŋo tye iye nyiŋ mo ma nyuto cac i kom Lubaŋa. 2-Lee ma aneno-ni onoŋo obedo calo kwac, tyene obedo calo tyen ŋuu mager, ki doge onoŋo obedo calo dog labwor. Min kulu madit ca omiyo tekone, komkerre, ki twero madit ma en tye kwede bot lee meno. 3Aneno wiye onoŋo nen calo gigoyo giketo ret iye ma gimito nekone woko, ento ret meno ma onoŋo giketo i wiye-ni doŋ ocaŋ woko. Lobo ducu olubo lee-nu ki ur madit ma pe wacce. 4Dano gubedo ka woro min kulu ca pien onoŋo omiyo twerone woko bot lee-nu, dok bene guworo lee-nu kun giwacci, “Aŋa ma obedo calo lee man, dok aŋa ma twero lweny kwede?”
5-Gimiyo twero bene bot lee-nu me loko lok mogo me wakke ki me yeto Lubaŋa, dok bene gimiye twero me tiyo gin ma iye mito pi dwe pyeraŋwen wiye aryo. 6Ci oŋamo doge me yeto Lubaŋa, kun yeto nyiŋe ki ka ma en bedo iye, kun yeto bene wa jo ducu ma gibedo i polo. 7-Dok bene gimiye twero ma ero lweny i kom jo maleŋ ki tayogi woko. Gimiye bene twero me loyo kaka ducu, dano ducu ki leb-gu, wa rok mapatpat ducu. 8-Jo ducu ma gibedo i lobo gibiworo lee-nu, dano acel acel ma onoŋo nyiŋe pe gicoyo i buk me kwo pa Latin romo ma yam gineko ca, cakke wa i acakki piny. 9Ka ŋat mo ite tye myero owiny lok man.
10-Ka ce onoŋo yam giyubo ni gimak dano mo me bedo opii,
ci gibitere woko i opii;
ka ce ŋat mo neko dano ki pala lucwan,
en bene myero gineke woko ki pala lucwan.
Meno aye ka ma jo pa Lubaŋa myero gunyut iye kit ma giciro kwede can ki niyegi.
11Lacen dok aneno lee mukene ka katti i ki ŋom; onoŋo tuŋe tye aryo calo min kulu. 12En otiyo ki twero pa lee mukwoŋo ca ducu ma lee-nu bene neno, kun miyo lobo kacel ki jo ducu ma gibedo iye woro lee mukwoŋo, ma ret ma i wiye onoŋo doŋ ocaŋ woko-ni. 13En otiyo tic mogo madito ma bedo me aura twatwal, dok bene miyo mac a ki i polo bino piny i lobo ma dano bene gineno. 14Pi tic mogo ma onoŋo giyene me tiyone i nyim lee mukwoŋo ca, omiyo en obwolo dano ma gibedo i lobo, owaco botgi ni guyub cal mo obed ma ka-ka lee ma onoŋo yam giketo ret i kome ki pala lucwan, ma pud onoŋo obedo kwo-ni. 15Giyene bene me miyo yweyo i cal lee ma giyubo ca wek omi cal lee-nu olok lok, dok bene wek omi jo ma pe gibiworo cal lee-nu ginekgi woko. 16Dok bene en omiyo giketo poyo i kom dano ducu, jo matino ki jo madito, lulonyo ki lucan, jo ma gilone kengi wa ki opii bene, i ciŋgi tuŋ lacuc nyo i tur nyimgi. 17Gitimo man wek dano mo pe owil jami, nyo kadi ki catone, ka pe tye ki poyo meno i kome, ma meno obedo nyiŋ lee ca, nyo namba me nyiŋe. 18Gin man mito ryeko. Ŋat ma niaŋ, ma wiye tiyo twero kwano namba pa lee-nu, pien nambane obedo namba pa dano, nambane tye miya abicel ki pyerabicel wiye abicel.


text:
1 Tekwaro 26
Lugwok-doggola
1Lok kom dul pa lugwokdoggola. I kin jo pa Kora guyero Mecelemia ma wod pa Kore ma i kin likwayo pa Acap. 2Mecelemia onywalo awobe magi: Jekaria ma latin kayone, ka dok me aryone Jediael, me adekke Jebadia, me aŋwenne Jatiniel, 3me abicce Elam, me abicelle Yekokanan, me abirone Eliekoenai. 4-Obed-edom onywalo awobe magi: Cemaya ma latin kayo, ka dok me aryone Yekojabad, me adekke Joa, me aŋwenne Cakar, me abicce Netanel, 5me abicelle Amiel, me abirone Icakar, me aborone Peuletai; pien Lubaŋa omiye gum. 6Ki wode Cemaya bene onywalo awobe ma gubedo rwodi i dog odi pa kwarogi, pien gubedo jo makwiri atika. 7Litino awobe pa Cemaya gin aye Otini, Repael, Obed ki Eljabad, ma omegigi gubedo jo makwiri, nyiŋgi Eliu ki Cemakia. 8Jo magi ducu gin aye likwayo pa Obed-edom kacel ki awobegi ki omegigi, jo makwiri ma giromo tic; jo pa Obed-edom giromo pyerabicel wiye aryo. 9Mecelemia bene obedo ki awo bene ki omegine ma gikwiri, gin apar wiye aboro. 10Ki Koca ma i kin likwayo pa Merari onywalo awobe magi: Cimri aye laditgi; kadi pe en aye latin kayo, ento wonne okero en odoko ladit; 11ka dok me aryone Ilkia, me adekke Tebalia, me aŋwenne Jekaria; awobe pa Koca kacel ki omegine, ducu giromo apar wiye adek.
12Dul magi pa lugwok-doggola, ma dul acel acel tye ki laditte, gipokogi tic, kit ma yam gipoko ki utmegigi bene ma gubedo ka tic i ot pa Rwot; 13dok gibolo kwir ma lubo dog odi pa kwarogi, pi noŋo doggola ma gibigwoko, kun dog odi matino ki maditone gitimogi marom. 14Kwir ma gibolo pi doggola ma tuŋ wokceŋ opoto i kom Celemia. Gibolo kwir bene pi wode Jekaria, ma en lami-tam ma ŋeyo piny mada, ci mere opoto pi doggola ma tuŋ acam. 15Pa Obed-edom opoto pi doggola ma tuŋ acuc, ci pa awobene obedo ot kano jami. 16Pa Cupim ki Koca opoto pi doggola ma tuŋ potoceŋ, kacel ki doggola ma gilwoŋo Caleket ma i yo ma dok tuŋ malo. Lugwok-doggola gukemme ki luwotgi. 17Ki tuŋ wokceŋ gubedo jo abicel i nino acel acel, ki tuŋ acam jo aŋwen i nino acel acel, ki tuŋ acuc bene jo aŋwen i nino acel acel, kacel ki jo aryo aryo i ot kano jami. 18I ot ma tere aperu ma yo tuŋ potoceŋ onoŋo giketo jo aŋwen i ŋet yo, ki aryo i ŋet ot ma tere aperu. 19Magi aye dul pa lugwok-doggola ma i kin jo pa Kora ki likwayo pa Merari.
Ludito ma gwoko odi me kano lim
20I kin Lulevi giketo Akija obedo ladit ma gwoko odi me kano lim ma i ot pa Lubaŋa, ki odi me kano lim me mot ma gidyero bot Rwot. 21I kin likwayo pa Gercon likwayo pa Ladan aye gubedo ludito kaka i dog odi pa kwarogi. Laditgi aye Jekieli.
22Litino awobe pa Jekieli, ma gin aye Jetam ki ominne Joel, gubedo ludito ma gwoko odi me kano lim ma i ot pa Rwot. 23I kin jo pa Amram, pa Ijar, pa Kebron ki pa Ujiel. 24Cebuel, ma lakwar Gercom ma wod pa Moses, en aye rwot madit ma giketo pi gwoko odi me kano limo 25Omegine gin ene: i kin likwayo pa Eliejer obedo wode Rekabia, ma wode Jecaya, ma wode Joram, ma wode Jikri, ma wode Celomot. 26Celomot man ki omegine gubedo ludito ma gwoko odi me kano mot ducu ma yam kabaka Daudi odyero bot Rwot, ki mot ma ludito kaka ma i odi pa kwarogi ki ludito ma giloyo buca mony me jo alip, ki buca mony me jo miya, ki lutel wi mony yam gudyero bene. 27Gin yam gudyero mot mua i lim ma giyako i lweny me yubo ot pa Rwot. 28Dok bene lim ducu ma yam Camuel ma lanen-piny, ki Caulo wod pa Kic, ki Abneri wod pa Ner, ki Joab, wod pa Jeruya yam gudyero bot Rwot; mot ducu ma gidyero Celomot ki omegine gubedo ka gwokone.
Ludito tic mukene
29I kom jo pa Ijar, giketo Kanania ki awobene pi tic ma woko ma i Icrael me bedo jagi ki luŋolkop. 30I kom jo pa Kebron giketo Kacabia ki omegine ma gikwiri ma romo alip acel ki miya abiro me ne no tic ma i Icrael ma loka Jordan yo tuŋ potoceŋ, pi tic pa Rwot ducu ki pi tic pa kabaka bene. 31I kom jo pa Kebron laditgi obedo Jerija ma loyo jo pa Kebron ducu ma ocoko dog odi pa kwarogi ducu. I mwaka me pyeraŋwen me loc pa Daudi yam gibedo ka yenyo, ci ginoŋo jo makwiri atika ma i kingi i Jajer ma i Gilead. 32Kabaka Daudi oketo en ki omegine, jo makwiri ma romo alip aryo ki miya abiro, ma gin ludito kaka ma i odi pa kwarogi, me neno tic pa jo pa Reuben, jo pa Gad ki nucu kaka pa Manace pi lok ducu ma mako tic pa Lubaŋa ki pi lok pa kabaka.


text:
Matayo 21
Yecu odonyo i Jerucalem calo kabaka
(Marako 11.1-11; Luka 19.28-40; Jon 12.12-19)
1I kare ma doŋ gicok o i Jerucalem, gubino i Betepage, i kor got Jeituni. Ci Yecu ooro lupwonnyene aryo, 2ocikogi ni, “Wucit i gaŋ ma tye i nyimwu. Cutcut wubinoŋo kana ma gitweyo, tye gin ki latinne; wugonygi ci wukelgi bota. 3Ka ce dano mo biwaco lok mo botwu, wubidokke iye ni ‘Rwot aye mitogi’, ci en bicwalogi kany oyotoyot.” 4Man otimme wek lok ma yam lanebi oloko ocobbe kakare ni,
5-“Wuwac bot jo Cion ni,
Nen ka kabakawu bino botwu,
kun obedo i wi kana ki mwolo,
i wi latin kana.”
6Lupwonnye gucito gutimo kit macalo Yecu ocikogi kwede-ni, 7gukelo kana ki latinne, gupeto boŋŋigi i kome ka doŋ Yecu obedo i wiye. 8Jo mapol i kin lwak gupeto boŋŋigi i dye yo, ki jo mogo gutoŋo jaŋ yadi gupeto i dye yo. 9-Ci jo ma gutelo yo ki jo ma gulubo kore gudaŋŋe ni,
“Ojana, wupak Lakwar Daudi!
Lubaŋa omi gum i kom ŋat ma bino
i nyiŋ Rwot!
Ojana malo i wi polo!”
10Ka doŋ odonyo i Jerucalem ci gaŋ ducu otugge woko pire, kun dano giwacci, “Man aŋa?” 11Lwak gugamo ni “Man aye lanebi Yecu ma oa ki i Najaret me Galilaya.”
Yecu olonyo ot pa Lubana
(Marako 11.15-19; Luka 19.45-48; Jon 2.13-22)
12Yecu odonyo i ot pa Lubaŋa, ci oryemo jo ducu ma onoŋo gicato wil ki ma giwilo jami i ot pa Lubaŋa. Oryebo meja pa lulok cente, ki kom pa lucat amam. 13-Ci owaco botgi ni, “Gicoyo ni, ‘Oda gibilwoŋo ni ot me lega’; ento wun wuloko odoko boro pa luyak.”
14Lutowaŋ ki luŋolo gubino bote i ot pa Lubaŋa ci en ocaŋogi. 15Ento i kare ma ajwagi madito pa Lubaŋa ki lupwony-cik guneno gin me aura ma en otiyo, ki litino ma daŋŋe i ot pa Lubaŋa kun giwaco ni, “Ojana, wupak Lakwar Daudi!” man omiyo kiniga omakogi matek. 16-Gupenye ni, “Iwinyo gin ma jo-nu tye ka wacone?” Yecu ogamo ni, “Awinyo. Yam pe wukwano ni,
‘Wer ma litino lukere ki litino ma pud
dot giwero me paki ber atika’?” 17Lacen owekogi, oa ki i gaŋ ocito i Betania ci obuto kunnu.
Yecu oceno yat oduro
(Marako 11.12-14, 20-26)
18Odiko ma en doŋ dok i Jerucalem, kec oneke. 19Ka oneno yat oduro mo i ŋet yo, ci oŋak i tere, pe onoŋo iye gin mo, ento onoŋo pote keken. Yecu owaco bot yat oduro-nu ni, “Pe dok ibinyako nyigi matwal.” Cutcut oduro meno otugi tal woko. 20Ka lupwonnye guneno ci guuro twatwal, kun giwacci, “Yat oduro-ni dok otugi two woko niŋniŋ?” 21-Yecu odok iye botgi ni, “Ada awaco botwu ni, ka onoŋo wutye ki niye, kun pe wukalo akala, onoŋo pe wutwero timo gin ma otimme i kom oduro-ni keken, ento kadi bed wuwac ki got man ni, ‘Mukke wek itiŋŋe ipot wa i nam’, ci bitimme bene. 22Gin ducu ma wupenyo i legawu, wubinoŋo, ka ce wutye ki niye.”
Gipenyo kit twer pa Yecu
(Marako 11.27-33; Luka 20.1-8)
23I kare ma Yecu odonyo i ot pa Lubaŋa, ci ajwagi madito pa Lubaŋa ki ludoŋo pa lwak gubino bote ma onoŋo en tye ka pwony, gupenye ni, “Twer mene mumiyo itimo gin magi, dok aŋa ma omiyoni twero meno?” 24Yecu ogamo doggi ni, “An bene abipenyowu ki peny acel; ka ce wudokka iye, ci doŋ abitito botwu gin mumiyo atimo gin magi. 25Batija pa Jon twerone oa ki kwene? Oa ki i polo nyo ki bot dano?” Ci gucako pyem i kingi kekengi kun giwacci, “Ka wawacci, ‘Twer man oa ki i polo’, ci en bipenyowa ni, ‘Piŋo kono onoŋo pe wuye en?’ 26Ento ka ce wawacci, ‘Oa ki bot dano’, walworo lwak; pien gin ducu giŋeyo maber ni Jon aye lanebi atika.” 27Mumiyo gudok iye bot Yecu ni, “Pe waŋeyo.” Yecu bene owaco botgi ni, “An bene pe abitito kit twer mumiyo atiyo gin magi.
Carolok i kom awobe aryo
28“Wutamo aŋo? Laco mo onoŋo yam tye ki awobene aryo. Oa ocito bot latin mukwoŋo, owacce ni, ‘Latinna, tin cit ka tic i poto olok.’ 29Latin-nu ogamo ni, ‘Pe abicito’, ento lacen oŋut ci ocito ka tic i poto olok. 30Laco-nu dok oa ocito bot latinne me aryo ci owacce lok ma rom ki maca; ci wode odok iye ni, ‘Ladit, abicito’; ento pe omedo ki cito. 31I kin awobe aryo-nu aŋa ma otiyo gin ma onoŋo wonne mito?” Gudokke iye ni, “Latin mukwoŋo.” Yecu owaco botgi ni, “Ada awaco botwu ni, lujog-mucoro ki mon ma malaya bikwoŋo donyo i ker pa Lubaŋa ati botwu. 32-Pien Jon yam obino botwu kun lubo yo me kit ma atir, ento wun wukwero ye en woko; ento lujogmucoro ki mon ma malaya guye en. Dok bene kadi bed wuneno gin mutimme, lacen pe wuŋut, dok pe wuye en.
Carolok i kom poto olok ki lupur
(Marako 12.1-12; Luka 20.9-19)
33“Koŋ dok wuwiny carolok mukene. Yam tye dano mo ma opito olok i potone, ci orumo woko ducu ki cel, ka okwinyo iye bur me biyo pige, ogero iye lubele, oweko bot lupur, ci ocito woko i lobo mukene. 34Ka kare me pwono nyig olok doŋ onyiko cok, ci ocwalo luticce bot lupur ka kelo nyig olokke. 35Lupur gumako luticce, gugoyo ŋat acel, ki ŋat acel guneko woko, ki mukene gucelo woko ki got. 36En dok ocwalo lutic mukene mapol, ma gikato jo mukwoŋo ca, jo-nu bene gitimogi ki kit tim acel ma gitimo i kom lutic mukwoŋo ca. 37Lacen doŋ en ocwalo wode kikome botgi, kun waco ni, ‘Gibiworo woda.’ 38Ento ka lupur guneno wode, gucako lok kekengi ni, ‘Man aye doŋ lale lim; wubin waneke woko, wek lim ma en bileyo-ni obed mewa.’ 39Ci gumake gubole woko ki i poto olok, ka guneke woko. 40Pi meno ka won poto olok obino, bitimo lupur niŋniŋ?” 41Ci gugamo ni, “En bineko lupur woko ki kit nek marac atika, ci miyo poto olok woko bot lupur mukene ma gitwero miye nyig olok ka karene oromo.”
42Yecu ogamo doggi ni, “Yam pe wukwano lok ma gicoyo i ginacoya ni,
‘Got ma lugedo gukwero-ni
en aye odoko got madit ma i twok ot;
man Rwot aye ma otiyo,
obedo botwa lok me aura’?
43Pi meno awaco botwu ni, gibikwanyo ker pa Lubaŋa woko ki botwu, ci gimiyo bot rok ma binyako nyig ma mitte iye kikome.” 44[Dano ma bipoto i kom got man tur ŋidde woko matitino; ento ka got man opoto i kom dano mo, ci nyoto woko.] 45Ka ajwagi madito pa Lubaŋa ki Luparicayo guwinyo carolokke, ci guniaŋ ni onoŋo kara Yecu tye ka lok i komgi. 46Gutemo make, ento gulworo lwak, pien lwak onoŋo ŋeyo ni en lanebi.


text:
Tic Pa Lukwena 11
Petero odwoko lok bot jo Muye Yecu ma bedo i Jerucalem
1I kare meno lukwena ki utmego ma gitye i Jerucalem guwinyo ni Lurok bene doŋ guye lok pa Lubaŋa. 2Ka Petero ocito i Jerucalem, ci dul pa jo ma mito ni jo muye Kricito myero koŋ gilirgi gucako ŋono en, 3kun giwaco ni, “Piŋo nene icito bot jo ma pe gilirogi ci icamo kwedgi?” 4Ento Petero ogamo, ocako tito botgi ki kore kun wacci, 5“I kare ma abedo i gaŋ me Jopa ma abedo ka lega, ci awille woko. Aneno gin mo ma lor piny macalo cuka madit ki i waŋ lek, kun bino piny ma tye ki twoke aŋwen, ci olor wa piny i nyima. 6Ka aŋiyo kome cok, ci aneno iye lee, ki ŋuu ma camo riŋo, ki kwa anyai ducu ki winyo me polo. 7Ci awinyo dwan ma wacca ni, ‘Petero, a malo inek wek icam.’ 8Ento agamo ni ‘Pe, Rwot, pien peya jami ata ki me kwer odonyo i doga.’ 9Ento dwan odok iye ki i polo ni, ‘Gin ma Lubaŋa olonyo in pe ilwoŋ ni obedo me kwer.’ 10Man otimme tyen adek, ci jami meno gidwoko woko i polo. 11I kare meno kikome en aye jo adek ma gicwalogi bota ki i Cecaria guo kwede i ot ma yam watye iye-ni. 12Cwiny Maleŋ otitta ni awot kwedgi, ma pe apoko kin dano. Anywako wot ki utmego man abicel, ka wadonyo i ot pa dano meno. 13Ci en otito botwa kit ma oneno ki lamalaika ocuŋ kwede i ode kun wacce ni, ‘Cwal kwena i Jopa wek guom Cimon ma gilwoŋo Petero; 14en aye bititti lok ma bilaro in ki jo ma i odi ducu.’ 15I kare ma acako lok, ci Cwiny Maleŋ opye i komgi kit ma con okwoŋo pye i komwa-ni, 16-ci apo lok ma yam Rwot owaco, ni, ‘Jon yam obatija dano ki pii, ento wun gibibatijawu ki Cwiny Maleŋ.’ 17Ka ce Lubaŋa omiyogi mot ma rom ki ma omiyowa i kare ma waye iye Rwot Yecu Kricito, ci an aŋa ma atwero pyem ki Lubaŋa?” 18Ka guwinyo lok man, ci guliŋ litik, ka gucako pako kun giwaco ni, “Lurok bene Lubaŋa doŋ omiyogi ŋut me donyo i kwo.”
Lwak jo muye Kricito ma gubedo i Antiokia
19-Jo ma yam guket i kare me libo ma ocakke i kom Citefano-ni guwoto nio wa Poiniki ki Caiprac ki Antiokia, kun pe gitito lok bot ŋat mo, kono bot Lujudaya keken. 20Ento jo mukene i kingi, jo me Caiprac ki me Cirene, ka guo i Antiokia ci guloko ki Lugrik bene kun gitito pi Rwot Yecu. 21Rwot oketo ciŋe i komgi, ci lwak jo mapol gulokke bote. 22Lok man owinynye bot jo muye Kricito ma i Jerucalem, ci gucwalo Barnaba i Antiokia. 23Ka oo ci oneno tic me kica pa Lubaŋa, cwinye obedo yom iye. Ocuko cwinygi me moko i kom Rwot matek ki cwinygi ducu. 24Onoŋo en dano maber ma opoŋ ki Cwiny Maleŋ ki niye. Ci lwak jo mapol gumedde bot Rwot. 25Barnaba ocito Taruco ka yenyo Paulo; 26ka onoŋe ci okele i Antiokia. Gubedo kacel ki jo muye Kricito pi mwaka kulu kun gipwonyo lwak jo mapol. Nyiŋ lupwonye gikwoŋo lwoŋo ni Jo pa Kricito ki i Antiokia.
27I kare meno lunebi mogo gua ki i Jerucalem gucito i Antiokia. 28-Ŋat acel i kingi ma nyiŋe Agabo ocuŋ ci otito lok pi Cwiny Maleŋ ma onyutte lok ma i anyim, ni waŋ mo kec bipoto i lobo ducu; ci otimme i kare pa Kalaudio ma laloc madit. 29Pieno lupwonynye gumoko ni ŋat acel acel omi kony ki utmego ma gibedo i Judaya macalo twero; 30ci gutimo kit meno, ka gucwalo bot ludoŋo kun Barnaba ki Caulo aye gitero.


text:
Ageini 23
Sara Oto di Aburaam oko Wilo Lobo me Bedo Limbo
1Sara bin oko bedo i wi lobo pi mwakini tol acel kede ot are kiwie kanyaare (127). 2En di eko to i Kiriat Araba, manono en Keburon kame tie i lobo me Kanan. Aburaam di oko bedo kede iturur di ekok pi to ka Sara. 3Eko yai ki nget liel di eko ot eko waco ne jo Kiti be, 4- “Ango atie ngakumbor kame tie bedo i diere wu, mianu lobo i diere wu kan kame bino doko mera me yiko jo, tetekeny ayik iye dako na.”
5Gin di kiko gamo be, 6“Adwong, winy kop wa. In ibedo ngatel kame pire tek i diere wa. Ot i yik dako ni i ates kame ber kalamo apat dedede. Likame tie ngatamoro kikom wan kame bino cere nin kede ates moro me yiko dako ni.” 7Aburaam di oko yai malo eko gungo piny i nyim jo Kiti wegi lobo nono. 8En eko waco negi be, “Ka wun iyeunu be ango ayik dako na kan, winyunu kop na di ikounu kwano na Epuron wot ka Sokar, 9me wek en eyei mina abo mere kame tie Makepela, i wi poto mere. Mito en emia i nyimu, i wel kame kocate kede kikokome, tetekeny edok kabedo nango me yiko jo.” 10Epuron da oudo tie bedo kanono kede jo Kiti wad gi. En di eko gamo dog Aburaam di jo Kiti icegun tie winyo, karacel kede jo dedede kame oudo tie i erute me bomba be, 11“Adwong, likame kamano, winy kop na; ango atie mini poto kede abo da kame tie iye. Ango atie mini i nyim jo na; oti i yik iye dako ni.”
12Di do Aburaam bobo oko gungo piny i nyim jo me lobo nono. 13Eko waco ne Epuron di jo me lobo nono dedede winyo be, “Ka koto in iyei winyo kop na! Ango abino culi wel sente me poto nono. Yei gamo sente, tetekeny ango akaruno yiko dako na kunono.” 14Epuron oko gamo be, 15Adwong na, winy kop na; lobo kame romo siliba tol ongwon kenekene ni obedo nyo i dierediere nango kedi? Ot i yik dako ni iye. 16Aburaam oko yei kop ka Epuron di eko pimo ne siliba kame en oudo ewaco i nyim jo, siliba tol ongwon (400), di epimo kede misani kame jocat me kuno bin tio kede.
17Manono en epone kame poto ka Epuron kame bin tie Makepela, tetu kide me Mamure oko lokere odoko kede me ka Aburaam. Poto nono lung kede abo kame bin tie iye, kiton yen dedede kame bin tie i poto oko doko 18me ka Aburaam i nyim jo Kiti kede jo dedede kame bin tie kacokere i erute me bomba.
19Di do manono otiek, Aburaam oko do yiko dako mere Sara i abo kame bin tie i poto me Makepela kame opimere kede Mamure, kanono en Keburon, kame tie i lobo me Kanan. 20Poto nono kede abo kame bin tie iye oko kobo ki cing jo Kiti di eko doko me ka Aburaam me yiko jo.